Penduduk Sandakan Disaran Manfaatkan Trak Klinik Bergerak Suntikan Vaksin

SANDAKAN : Masyarakat di Sandakan yang belum menerima suntikan vaksin COVID-19 disaran memanfaatkan trak klinik bergerak Pejabat Kesihatan Kawasan Sandakan untuk mendapatkan vaksin tersebut secara jumpa terus.

Pegawai Kesihatan Kawasan Sandakan Dr Johari Awang Besar berkata trak itu dilengkapi katil dan pendingin hawa bagi keselesaan penerima vaksin selain disediakan dos penggalak malah mereka yang terlepas janji temu untuk dos kedua juga boleh mendapatkannya di trak berkenaan.

“Trak klinik bergerak itu dilancarkan pada 23 Okt lepas dan lokasinya sentiasa berubah setiap hari dengan menyasarkan kawasan yang mempunyai ramai pengunjung.

“Masyarakat mempunyai pilihan sama ada hendak mendapatkan vaksin di Hospital Duchess of Kent atau klinik kesihatan atau komuniti terdekat atau datang ke trak itu,” katanya kepada pemberita selepas merasmikan Program AIDS Sedunia peringkat Sandakan di sini hari ini.

Dr Johari berkata kadar vaksinasi COVID-19 di Sandakan masih rendah dengan 62.1 peratus menerima dos pertama, manakala 59.6 peratus telah lengkap dua dos.

Sementara itu, beliau berpuas hati dengan pencapaian Penilaian Pantas dan Operasi Vaksinasi (RAVO) yang dijalankan sejak 4 Okt hingga 30 Nov lepas di daerah berkenaan.

“Sebanyak 277 lokaliti telah dilawat dengan 85,341 penduduk layak divaksin ditemui, dan daripada jumlah itu 84,652 penduduk atau 99.2 peratus telah divaksin,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘UMNO Sabah Ada Autonomi, Kami Akan Bekerjasama Dengan Bersatu’ – Bung

KUALA LUMPUR: Pengerusi Perhubungan UMNO Sabah, Datuk Seri Bung Moktar Radin mengakui wujud rasa tidak puas hati dalam kalangan pemimpin parti Gabungan Rakyat Sabah (GRS).

Beliau yang juga Timbalan Ketua Menteri Sabah berkata, perkara itu benar-benar wujud, namun ia tidak bermakna perlu menghancurkan perjuangan yang dibawa kesemua parti dalam gabungan tersebut.

“Memang ada timbul isu tidak puas hati seperti UMNO tidak puas hati, Parti Solidariti Tanah Airku (STAR) tidak puas hati dan Parti Pribumi Bersatu Malaysia (Bersatu) juga sama tidak puas hati kerana (mendakwa) UMNO memperolehi banyak jawatan, sedangkan tidak.

“Jadi, susah untuk (kita) puaskan hati semua orang (pemimpin dalam GRS) namun, ini tidak bermakna rasa tidak puas hati itu perlu menghancurkan perjuangan dan yang penting semua pemimpin GRS perlu ada keikhlasan dan pertahankan apa yang kita ada ketika ini,” katanya kepada di sini, pada Jumaat.

Sebelum ini tular spekulasi mengenai keputusan mesyuarat Majlis Kerja Tertinggi (MKT) UMNO di Janda Baik, Pahang untuk tidak bekerjasama dengan Bersatu pada Pilihan Raya Umum ke-15 (PRU-15).

Mengulas lanjut, Bung Moktar berkata, UMNO Sabah tetap akan bekerjasama dengan Bersatu menerusi GRS yang ditubuhkan sebelum ini.

“Di Sabah, UMNO ada kuasa autonomi, jadi kami tenang dulu daa tetap (jalinkan kerjasama dengan Bersatu).

“Setakat ini, kami tiada isu dan tiada masalah. Kami tetap akan jalin kerjasama (dengan Bersatu dan parti-parti dalam GRS),” katanya.

Sebelum ini Pengerusi Badan Perhubungan UMNO Perlis, Datuk Seri Shahidan Kassim turut menegaskan pihaknya tetap meneruskan kerjasama dengan Bersatu. – AWANI


Lelaki Maut Ketika Mendaki

TAWAU, 16 Jan : Seorang lelaki jatuh pengsan dan meninggal dunia ketika sedang melakukan aktiviti mendaki di Bukit Pancang, kelmarin.

Ketua Balai Bomba dan Penyelamat (BBP) Tawau, TPgB Julius John Stephen Jr berkata, mangsa dikenali Shang Yun Fui, 43-tahun, disahkan meninggal dunia oleh Pegawai Perubatan, Kementerian Kesihatan Malaysia (KKM).

Katanya, pihaknya menerima panggilan kecemasan kira-kira pukul 2.50-petang melalui panggilan MERS999 berkaitan mangsa di kawasan bukit berkenaan.

Susulan itu, pasukan bomba telah bergegas dari balai ke lokasi kejadian pada jarak sejauh 14-kilometer.

Sebaik tiba, Pasukan Bomba bersama-sama pihak KKM telah berjalan kaki sejauh 3-kilometer bagi mengesan mangsa dilaporkan pensan. Beliau berkata demikian dalam kenyataannya kepada pemberita.

Menurutnya, sebaik mangsa disahkan meninggal dunia, pasukan bomba telah membantu membawa turun mangsa menggunakan ‘stretcher’ dari kawasan bukit ke kawasan selamat di kaki bukit.

Usaha menurunkan mayat mangsa mengambil masa empat jam dan tiba di kaki bukit kira-kira pukul 10.50-malam. Katanya, mayat mangsa seterusnya diserahkan kepada pihak polis untuk tindakan lanjut dan operasi ditamatkan pukul 11-malam.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Lelaki Maut Disambar Buaya Di Lahad Datu

LAHAD DATU: Seorang lelaki terbunuh apabila disambar buaya dalam satu kejadian di kawasan tali air Ladang Felda Sahabat 41, dekat Lahad Datu, kelmarin.

Dalam kejadian kira-kira 11 malam, Kaharuddin Aripin, 38, dilaporkan meninggal dunia di lokasi kejadian akibat serangan reptilia itu.

Ketua Polis Daerah Lahad Datu, Asisten Komisioner Nasri Mansor berkata, sebelum kejadian mangsa dan seorang rakan lelakinya berusia 31 tahun keluar menjala ikan di kawasan itu sekitar 3.30 petang.

Menurutnya, selepas selesai menjala ikan dan bersiap untuk pulang, mangsa mencuci jala mereka sebelum diserang dan ditarik buaya ke dalam air.

“Rakan mangsa bergegas pulang ke rumah dan mendapatkan bantuan sebelum usaha mencari mangsa segera dijalankan.

“Pada 11.20 malam, mayat mangsa ditemui dan dilaporkan sudah meninggal dunia,” katanya dalam satu kenyataan media, hari ini.

Nasri berkata, mayat mangsa kemudiannya dihantar ke bilik mayat Hospital Lahad Datu untuk bedah siasat.

Sementara itu, satu video memaparkan mangsa digigit oleh buaya turut tular di laman sosial Facebook.

Orang ramai yang menyaksikan kejadian itu turut berteriak kegusaran apabila buaya berkenaan enggan melepaskan mayat mangsa.

Namun, akhirnya mayat mangsa dilepaskan buaya terbabit dan buaya itu berlalu ke kawasan lain. – Harian Metro


Skodeng moden

KECANGGIHAN teknologi kamera litar tertutup (CCTV), kamera intip atau tersembunyi yang tujuan asalnya untuk pemantauan keselamatan boleh bertukar menjadi igauan ngeri bagi wanita apabila disalahguna lelaki psiko sebagai alat skodeng moden.

Antara kes menjadi tumpuan negara dilaporkan sebelum ini adalah membabitkan aktres terkenal Nasha Aziz dan tidak terkecuali di peringkat global contohnya di Korea Selatan ribuan wanitanya pada Oktober tahun lalu mengadakan bantahan di jalan raya bagi menuntut tindakan diambil berikutan semakin ramai menjadi mangsa kamera intip.

Pemantauan Harian Metro di laman sosial mendapati peralatan kamera intip banyak dijual dengan pelbagai bentuk seperti skru, penyangkut baju, pili air, pemegang kunci, pen, topi, cermin mata, tombol atau loceng pintu, pemetik api, malah ada diperbuat sekecil mata skru yang pastinya sukar disedari mangsa.

Kebanyakan peralatan itu buatan luar negara, khususnya dari China dijual pada harga serendah RM18 sehingga paling mahal mencecah ribuan ringgit mengikut spesifikasi tertentu.

Menurut Ketua Biro Pengaduan Awam MCA Datuk Seri Michael Chong, berdasarkan kes pencabulan privasi wanita diterima pihaknya berkaitan penggunaan peralatan kamera intip mendapati kebanyakan pelakunya akan meletakkan alat itu di bilik air.

“Pengintip atau orang lelaki yang suka mengintai cara moden ini gemar melihat wanita mandi atau buang air.

“Kami mendapati kes yang diterima kebanyakannya tak membabitkan pelakunya mahu mencari untung dengan menjual gambar atau video mangsa, sebaliknya hanya untuk memenuhi nafsu pengintip itu sendiri saja,” katanya.

Antara kes diterimanya membabitkan dua gadis masih menuntut di salah sebuah maktab perguruan yang mengikut rakan lelakinya bercuti di Sarawak.

Gadis itu yang menumpang di rumah rakan lelaki itu terkejut dan trauma apabila mendapati sebatang pen yang diletakkan di bilik air mempunyai kamera micro.

Kisah lain, katanya, membabitkan lima penyewa yang menjadi mangsa ‘skodeng moden’ tuan rumah apabila kamera intip diletakkan di semua bilik air dan bilik tidur.

Selain itu, tiga pelajar berusia 15 tahun sebuah sekolah swasta di ibu negara dikejutkan dengan video mereka sedang mandi tular dalam kalangan rakan sekolah, lima bulan selepas mereka mengikuti kelas renang.

“Ada juga kes kami terima terdapat unsur mengugut dan memalukan mangsa supaya mangsa tunduk dengannya. Antaranya kes sepasang kekasih yang berpisah selepas lapan tahun bercinta.

“Kehidupan mangsa menjadi tidak tenteram apabila bekas teman lelakinya memiliki rakaman tiga video mangsa sedang mandi dan mengugut disebarkan.

“Apa pun, kebanyakan mangsa didapati sukar pulih daripada tekanan perasaan selepas mengetahui privasi tubuh badan mereka dicerobohi,” katanya.

Beliau berkata, sebagai langkah pencegahan mengelak menjadi mangsa diintip, seseorang boleh memeriksa kewujudan kamera intip, tersembunyi atau spycam dengan menutup suis lampu dan menggunakan kamera telefon yang dihalakan ke arah objek disyaki itu.

“Jika muncul tanda merah di paparan telefon pintar maka ia sah memiliki alat perakam video di dalamnya,” katanya. – Harian Metro


Lelaki Rebah, Meninggal Dunia Ketika Berjoging

KOTA KINABALU: Lelaki berusia 55 tahun dilaporkan meninggal dunia selepas rebah ketika berjoging di kawasan tempat letak kereta Kompleks Sukan Likas di sini, hari ini.

Dalam kejadian pada 6.30 pagi itu, Hasmin Usup dikatakan tiba-tiba rebah dan ia disedari beberapa individu lain yang berada berhampiran.

Ketua Polis Daerah Kota Kinabalu Asisten Komisioner Mohd Zaidi Abdullah berkata, orang awam yang berada di lokasi kejadian terus membuat panggilan kecemasan MERS 999 untuk mendapatkan bantuan.

Menurutnya, mangsa kemudiannya disahkan meninggal dunia selepas mendapatkan pemeriksaan pasukan paramedik Hospital Queen Elizabeth II (HQEII).

“Siasatan di tempat kejadian juga tidak menunjukkan berlakunya sebarang unsur jenayah yang boleh dikaitkan sebagai punca kematian mangsa.

“Mayatnya dirujuk ke Jabatan Forensik HQE I untuk dapatkan pemeriksaan lanjut Covid-19 sebelum dijalankan proses bedah siasat bagi mengetahui punca sebenar kematiannya,” katanya ketika dihubungi.

Mohd Zaidi berkata, setakat ini kes diklasifikasikan sebagai kematian mengejut (SDR). – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Hilang Ketika Tangkap Ikan Di Kota Marudu Ditemui Mati

KOTA KINABALU, 3 Okt: Seorang lelaki dilaporkan hilang ketika keluar menangkap ikan di sungai dekat Kampung Popok Laut, Kota Marudu, sejak Selasa lalu ditemui mati, pagi tadi.

Menurut Pusat Gerakan Operasi, Jabatan Bomba dan Penyelamat Malaysia Sabah, mangsa dikenali sebagai Anika Takai, 29, ditemukan penduduk kampung pada kira-kira 8 pagi tadi berhampiran kawasan mangsa dipercayai terjatuh.

“Mayat mangsa seterusnya diserahkan kepada polis untuk tindakan lanjut,” menurut pusat gerakan itu dalam kenyataan, hari ini.

Mangsa dipercayai hilang pada 1 Okt kira-kira jam 11.43 malam dan Balai Bomba Penyelamat Kota Marudu menerima laporan mengenai kejadian itu pada 9 pagi semalam.

Sepasukan pegawai dan anggota BBP Kota Marudu kemudian bergegas ke lokasi kejadian bersama empat anggota Pasukan Penyelamat Dalam Air seterusnya mengaktifkan operasi mencari dan menyelamat mangsa sehingga 5.30 petang semalam.

“Bagaimanapun, semasa pasukan bomba membuat persiapan untuk menyambung operasi pencarian di lokasi kejadian pada hari ini, mayat mangsa dilaporkan telah ditemukan penduduk kampung. Operasi ditamatkan pada 9.35 pagi tadi,” menurut kenyataan itu.


Penerima Vaksin Sinovac, Sinopharm Boleh Masuk Arab Saudi Dengan Dos Tambahan

DAMMAM: Individu yang sudah menerima dua dos vaksin Sinovac dan Sinopharm perlu mengambil dos tambahan yang diiktiraf kerajaan Arab Saudi sebagai syarat untuk masuk ke negara itu.

Syarat terbaharu itu terkandung dalam peraturan terkini yang dikeluarkan pihak berkuasa kesihatan Arab Saudi, demikian diumumkan Pihak Berkuasa Tambak King Fahd (KFCA), Ahad.

Berdasar peraturan kesihatan yang sudah dikemaskini, individu yang sudah menerima dua dos vaksin Sinovac dan Sinopharm perlu mengambil dos tambahan yang diiktiraf sama ada Pfizer, AstraZeneca, Johnson & Johnson dan Moderna.

Saudigazette melaporkan, satu lagi syarat yang perlu dipatuhi adalah membuat ujian Real-Time Reverse Transcription-Polymerase Chain Reaction (RT-PCR) dalam tempoh 72 jam selepas tiba ke negara itu.

Pendekatan baharu itu diambil susulan kebimbangan bahawa vaksin Covid-19 yang digunakan sebilangan besar negara membangun tidak mampu menghalang penularan varian Delta.

Ia mendorong beberapa negara untuk menawarkan dos ketiga untuk meningkatkan imuniti terhadap strain virus berkenaan.

Menurut laporan, pihak berkuasa kesihatan negara seperti Emiriah Arab Bersatu dan Bahrain memutuskan untuk memberi dos tambahan kepada individu yang sudah menerima vaksin dari China, iaitu Sinovac Biotech dan Sinopharm. – HMetro


Lebih banyak CCRC akan dibina di Sabah – Azis Jamman

KOTA KINABALU, 23 Sept – Kerajaan akan menambah lebih banyak Pusat Rawatan dan Pemulihan (CCRC) di Sabah, termasuk CCRC khas bagi wanita, dalam usaha menangani masalah penagih dadah di negeri ini.

Timbalan Menteri Dalam Negeri Datuk Mohd Azis Jamman berkata penambahan pusat itu perlu bagi menampung penghuni CCRC yang semakin meningkat di Sabah.

Menurutnya, ketika ini, Sabah mempunyai sebuah CCRC iaitu di Papar yang mempunyai kapasiti untuk menampung 250 penghuni, namun pusat berkenaan kini beroperasi melebihi kapasiti iaitu kira-kira 400 penghuni.

“Rancangan pembinaan CCRC di pantai timur Sabah pula akan dapat memudahkan pihak Agensi Anti Dadah Kebangsaan (AADK) menerima dan menghantar penagih di kawasan berkenaan untuk mendapatkan rawatan selain memudahkan keluarga berjumpa anggota keluarga masing-masing yang sedang mendapatkan rawatan.

“Dalam pada itu, CCRC wanita turut diperlukan di negeri ini agar tidak bercampur dengan penghuni CCRC lelaki,” katanya kepada pemberita selepas mengetuai Ops Khas ‘Adu’ bagi menahan individu dalam aktiviti penyalahgunaan dadah di sekitar Sepanggar dekat sini awal hari ini.

Empat puluh  individu ditahan dalam operasi itu, kesemuanya lelaki yang mana 36 orang berumur antara 15 hingga 51 tahun didapati positif dadah jenis ganja dan syabu, manakala empat lagi yang turut ditahan pula diuji negatif dadah, namun tidak memiliki sebarang dokumen pengenalan diri dan diserahkan kepada polis untuk tindakan lanjut.

Operasi bermula 10 malam tadi dan berakhir 1 pagi itu melibatkan 35 anggota terdiri daripada AADK Sabah dan Dewan Bandaraya Kota Kinabalu.

Sementara itu, Mohd Azis, yang juga anggota Parlimen Sepanggar, berkata operasi seperti itu akan dilakukan secara berterusan di seluruh negeri bagi membendung masalah dadah dalam kalangan masyarakat.


Tangga asal Eiffel dijual RM808,000

PARIS: Satu bahagian tangga Menara Eiffel di sini dijual dengan harga hampir 170,000 euro (RM807,850.41) kelmarin, umum pelelong, hampir tiga kali ganda berbanding anggaran sebelum jualan.

Lebih 12 tangga besi tempa daripada struktur asal tingkat dua dan tiga bangunan mercu tanda ibu kota ini dijual kepada seorang pengumpul dari Asia Barat dengan harga 169,000 euro (RM803,098.34) selepas sesi bidaan di ibu kota Perancis itu.

Rumah lelongan, Artcurial pada mulanya menganggarkan harga jualan antara 40,000 hingga 60,000 euro (RM190,082.45 dan RM285,123.67).

Tangga itu, memiliki ketinggian 4.3 meter dan sebahagian daripada koleksi persendirian Kanada, bertarikh sejak 1889 apabila jurutera legenda Perancis, Gustave Eiffel membina bangunan setinggi 324 meter itu sebagai pusat tumpuan Pameran Universal Paris.

Ia kemudian menjadi paparan paling ikonik bangunan mercu tanda ibu kota ini dan tugu paling dikunjungi di Perancis walaupun ada gesaan supaya dimusnahkan beberapa tahun selepas pameran.

Ia masih struktur ketiga paling tinggi di Perancis dan bangunan tertinggi di dunia selama 41 tahun sehingga pembinaan Bangunan Chrysler di New York pada 1930-an.

Tangga itu ditanggalkan daripada menara terbabit pada 1983 untuk memberi laluan memasukkan lif dan dipotong kepada 24 bahagian, antara dua hingga sembilan meter tinggi. Beberapa daripadanya dibeli muzium atau berakhir dengan pemasangan di tapak berprestij seluruh dunia.

Artcurial menjual satu bahagian berasingan menara itu, hanya 14 anak tangga dengan harga 523,800 euro (RM2.49 juta) kepada seorang pembeli dari Asia pada 2016. – AFP/Harian Metro


Covid-19: Satu Kelas Pra Sekolah Di SK Penampang Ditutup

PENAMPANG: Sebuah kelas pra-sekolah di Sekolah Kebangsaan (SK) Penampang ditutup dipercayai berlaku jangkitan Covid-19 dalam kalangan murid.

Arahan penutupan kelas selama dua minggu itu dikeluarkan oleh Pejabat Kesihatan Kawasan Penampang berkuat kuasa hari ini.

Pengarah Pendidikan Negeri Sabah, Dr Mistirine Radin berkata, terdapat kira-kira 50 murid pra-sekolah dan dua guru dalam kes tersebut sedang menanti arahan pihak kesihatan sama ada mereka perlu menjalani kuarantin di rumah atau menjalani saringan.

“Buat masa ini, pra-sekolah ini akan ditutup bagi tujuan disinfeksi kuman sehingga 18 Ogos,” katanya.

Setakat jam 4.30 petang, Jabatan Kesihatan Negeri Sabah (JKNS) belum mengeluarkan statistik terbaharu kes di Sabah.

Semalam, kes di Sabah kekal 400 kes dengan 16 kes aktif masih ditempatkan di hospital seluruh Sabah.

Daripada jumlah itu, lima kes aktif dilaporkan di Penampang, empat di Kota Kinabalu serta dua kes masing-masing di Sandakan dan Tawau. Manakala, satu kes di Papar, Kota Belud dan Tuaran.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dakwaan Guna ‘Orang Dalam’, ‘Bos’ Imigresen Beri Pelepasan Tidak Benar

KOTA KINABALU: Dakwaan individu memaklumkan dirinya diberi pelepasan ke Semenanjung menggunakan ‘orang dalam’ iaitu ‘bos imigresen’ yang tular di media sosial pada 1 April lalu tidak benar dan tidak berasas.

Pengarah Jabatan Imigresen Malaysia (JIM) Sabah Datuk Dr Muhamad Sade Mohamad Amin berkata, mengikut Peraturan Imigresen berkaitan Perintah Kawalan Pergerakan (PKP) yang berkuatkuasa pada 18 Mac lalu, semua warganegara Malaysia yang sedang bercuti, belajar, bekerja atau bertugas rasmi di Sabah atau Sarawak tidak dihalang untuk kembali ke negeri berkenaan dan juga sebaliknya atas faktor kemanusiaan.

“Semua warganegara yang mahu masuk ke Sabah perlu mendapat kelulusan Kerajaan Negeri kecuali penjawat awam dan Persekutuan selain pekerja swasta yang bertugas di perkhidmatan penting tertakluk kepada surat pengesahan Ketua Jabatan.

“Selain itu, penduduk bukan berasal Sabah termasuk suami atau isteri dan anak mereka dengan pemegang Pas Penduduk Tetap Sabah, Penduduk Sabah di bawah Pas Kerja, Pas Pelajar, Pas Lawatan Sosial Jangka Panjang atau apa-apa perintah pengecualian dibenarkan masuk tertakluk kepada kuarantin kendiri selama 14 hari, manakala pasangan bukan penduduk Sabah perlu menunjukkan bukti perkahwinan.

“Merujuk kepada peraturan itu, semua warganegara Malaysia tidak dihalang untuk meninggalkan Sabah dan tidak perlu mendapat kebenaran khas dari pihak JIM, namun hanya perlu melalui pemeriksaan imigresen biasa sahaja,” katanya dalam kenyataan, di sini, hari ini.

Beliau berkata demikian bagi merujuk penularan kenyataan bergambar di media sosial pada 1 April lalu mendakwa tiga penumpang berlepas menaiki pesawat melalui Lapangan Terbang Tawau, Sabah.

Dalam status tular itu, penumpang berkenaan mendakwa diberikan pelepasan ke Semenanjung menggunakan ‘orang dalam’ iaitu ‘bos imigresen’ walaupun ketika pelaksanaan PKP.

Beliau berkata, pihaknya sudah berhubung dengan penumpang berkenaan bagi mendapatkan penjelasan dan dimaklumkan bahawa dia hanya menghubungi pegawai Imigresen untuk bertanya status kebenaran berlepas ke Semenanjung dan bukannya menggunakan ‘orang dalam’ seperti didakwa.

“Penumpang itu sudah memohon maaf atas kejadian berkenaan hari ini dan berjanji memadam kenyataan terbabit di media sosial.

“Justeru, JIM Sabah menasihatkan orang ramai supaya berhati-hati membuat kenyataan di media sosial supaya tidak menyebarkan berita palsu mencemarkan imej jabatan kerajaan sebagai pemberi perkhidmatan di barisan hadapan sepanjang tempoh PKP,” katanya.


Dewan Rakyat Lulus Tambahan 13 Kerusi DUN Di Sabah

KUALA LUMPUR: Dewan Rakyat hari ini meluluskan usul tambahan 13 kerusi Dewan Undangan Negeri (DUN) Sabah apabila mendapat persetujuan semua Ahli Parlimen termasuk pembangkang.

Usul dikemukakan perdana menteri Tun Dr Mahathir Mohamad di Dewan Rakyat pada pagi Rabu dan kemudian digulung Menteri di Jabatan Perdana Menteri, Datuk Liew Vui Keong pada petang.

Yang di-Pertua Dewan Rakyat, Datuk Mohamad Ariff Md Yusof memaklumkan usul berkenaan diluluskan secara berbelah bahagi selepas 158 Ahli Parlimen bersetuju.

“Yang setuju 158 Ahli Parlimen dan yang tidak setuju tidak ada. Tidak kurang daripada setengah (yang setuju), maka usul ini disetujukan,” katanya di dewan rakyat pada Rabu.

Suruhanjaya Pilihan Raya (SPR) sebelum ini mengesyorkan jumlah Bahagian-Bahagian Pilihan Raya Negeri bagi Negeri Sabah ditambah sebanyak 13 Bahagian yang menjadikan jumlah keseluruhan Bahagian-Bahagian Pilihan Raya Negeri bagi Negeri Sabah sebanyak 73 Bahagian.

Tiga belas DUN berkenaan ialah N.02 Bengkoka, N.06 Bandau, N.08 Pintasan, N.13 Pantai Dalit, N.17 Darau, N.24 Tanjung Keramat, N.27 Limbahau, N.44 Tulid, N.47 Telupid, N.51 Sungai Manila, N.58 Lamag, N.61 Segama, dan N.70 Kukusan.

Pertambahan Bahagian Pilihan Raya Negeri itu akan dapat meningkatkan tahap perkhidmatan wakil rakyat kepada penduduk tempatan di Sabah, khususnya penduduk yang berada di dalam kawasan Bahagian Pilihan Raya Negeri tersebut.

Pada masa sama, ia akan lebih memudahkan wakil rakyat serta penduduk untuk berinteraksi bagi membincangkan hal-hal berkaitan dengan kebajikan penduduk serta merancakkan lagi pembangunan di kawasan Bahagian Pilihan Raya Negeri.

Pada 9 Ogos 2016, DUN Sabah meluluskan Rang Undang-Undang Perlembagaan Negeri Sabah untuk meminda Perkara 14 Fasal (2) Perlembagaan Negeri Sabah bagi menambah Ahli Dewan Undangan Negeri (ADUN) kepada 73, berbanding 60 ketika ini.

Laporan SPR itu sudah diserahkan kepada bekas Perdana Menteri Datuk Seri Najib Razak pada Februari 2017, namun ia tidak diusul untuk pembentangan pada persidangan Parlimen ke-13 yang lalu.


Ketua Menteri Sabah terima kunjungan hormat Gabenur Sulawesi Barat

KOTA KINABALU, 27 Sept – Ketua Menteri Sabah, Datuk Seri Mohd Shafie Apdal hari ini menerima kunjungan hormat daripada Gabenur Sulawesi Barat Ali Baal Masdar bagi membincangkan beberapa bentuk kerjasama yang bakal dilaksanakan kedua-dua pihak.

Diiringi delegasinya, Ali Baal disambut Mohd Shafie di pejabat beliau pada 2.30 petang. Pertemuan itu berlangsung kira-kira satu jam setengah.

Bercakap kepada pemberita selepas pertemuan itu, Ali Baal berkata antara perkara yang dibincangkan adalah ekonomi, budaya, perdagangan, dan masalah tenaga kerja.

“Kita melihat bagaimana kedua-dua pihak dapat menjalinkan kerjsama contohnya berkenaan tenaga kerja dari Sulawesi Barat yang bekerja di Sabah.

“Seperti yang kita tahu ramai warga Sulawesi Barat bekerja di sini dan kita berbincang mengenai hal seperti bagaimana kerajaan dapat memberikan perlindungan yang baik kepada mereka dan sekiranya terdapat masalah kita boleh bekerjasama menyelesaikan perkara itu,” katanya.

“Susulan perjumpaan ini kita akan membuat pasukan masing-masing untuk melihat atau meniliti apa kerjasama yang boleh dilaksanakan sama ada di Sabah atau di Sulawesi Barat, sebelum kita memeterai apa-apa perjanjian,” katanya.


Nenek jadikan rumah sebagai port melepas gian diserbu AADK

KOTA KINABALU: Seorang nenek bukan sahaja menjadikan rumahnya sebagai ‘port’ melepaskan gian dadah bersama rakan dan jirannya malah selamba menghisap syabu di hadapan cucu perempuannya yang berusia 15 tahun.

Kegiatan nenek berusia 57 tahun itu akhirnya terbongkar apabila rumahnya di Kepayan, di sini, diserbu sepasukan anggota Agensi Antidadah Kebangsaan (AADK) Kota Kinabalu kira-kira jam 1 pagi tadi.

Lebih mengejut, ketika serbuan, nenek bersama wanita berusia 27 dan dua lelaki masing-masing berusia 20-an sedang menghisap syabu di bilik tidur cucunya.

Ketua Pegawai AADK Kota Kinabalu, Lawrence Galleh, berkata ketika pemeriksaan dilakukan, anggota AADK menemui beberapa peralatan menghisap dadah di dalam bilik rumah berkenaan.

“Nenek bersama tiga lagi jiran dan rakannya ditahan ketika sedang leka menghisap dadah di dalam bilik tidur cucu perempuannya.

“Ujian saringan air kencing mendapati semua mereka positif dadah jenis syabu,” katanya ketika ditemui.

Menurutnya, dalam operasi yang sama, penguat kuasa turut menahan pasangan suami isteri berusia 40-an di sebuah taman perumahan di Penampang.

“Ujian saringan air kencing mendapati pasangan itu positif dadah jenis syabu.

“Semua tangkapan disiasat mengikut Seksyen 3(1) Akta Penagih Dadah (Rawatan dan Pemulihan) 1983,” katanya.

Operasi yang bermula jam 9 malam hingga 2 pagi yang disertai 10 anggota AADK Kota Kinabalu turut menjalankan operasi di dua pusat hiburan di Penampang. – Berita Harian


Budak 9 Tahun Lawan Perogol Ibu Mati Ditetak

ACEH: Seorang kanak-kanak lelaki berusia 9 tahun ditetak sehingga mati apabila cuba melawan seorang suspek mahu memperkosa ibunya yang berusia 28 tahun di Birem Bayeun, Aceh Timur di Indonesia.

Ketua Unit Siasatan Jenayah, Arife S Sukmo, mengesahkan bahawa suspek yang dikenali sebagai Samsul, 36, ditemui bersembunyi dalam kawasan semak berhampiran kediamannya dan ditahan pada pagi Ahad lalu.

Beliau menjelaskan, pembunuhan berlaku pada Sabtu lalu ketika mangsa, Rangga, dan ibunya sedang tidur di rumah, sementara bapanya pula keluar mencari ikan.

“Suspek (Samsul) yang datang secara tiba-tiba, memasuki rumah mangsa lalu menutup mulut ibu mangsa sebelum memberitahu hasratnya mahu melakukan hubungan seks.

“Bagaimanapun, ibu mangsa melawan dan kekecohan yang berlaku mengejutkan Rangga, yang terus bangun dan cuba menyelamatkan ibunya tetapi ditetak berkali-kali oleh suspek menggunakan sabit sehingga mati,” katanya.

Ibu yang emosi melihat anaknya dibunuh terus cuba melawan tetapi gagal apabila suspek melibas dan mencederakan lengannya dengan parang.

Suspek kemudian menyimpan mayat Rangga dalam guni dan membawanya ke sebuah ladang kelapa sawit bersama ibu mangsa.

Setibanya di lokasi, suspek mengikat dan merogol mangsa berulang kali, sebelum melarikan diri dengan membawa mayat kanak-kanak lelaki itu.

Suspek enggan mendedahkan lokasi mayat mangsa apabila ditahan dan disoal siasat polis.

Namun, dua hari kemudian, mayat Rangga ditemui nelayan yang sedang mencari ikan di sebatang sungai, sebelum melaporkannya kepada pihak berkuasa.

Mayat Rangga dibawa ke hospital dan pemeriksaan awal mendapati ada kesan tetakan di bahagian leher, dagu, dan jari kelingking tangan kiri juga tiada, dipercayai dipotong oleh suspek. – Agensi


‘Polis Melakukan Pemeriksaan Mengikut Undang-Undang’

KUALA LUMPUR: Polis Selangor mengesan satu klip video tular di media sosial memaparkan seorang individu mempertikaikan tindakan polis dengan meminta dikemukakan waran tangkap dan waran geledah semasa pemeriksaan di kediamannya.

Pemangku Ketua Polis Selangor Datuk Arjunaidi Mohamed berkata, klip video berdurasi 4 minit 30 saat itu adalah pemeriksaan bagi mendapatkan peranti atau bahan bukti bagi tujuan siasatan.

“Selain itu, menafikan sekeras-kerasnya bahawa tujuan kedatangan pihak polis adalah untuk menangkap individu berkenaan.

“Tindakan diambil polis dalam isu ini adalah mengikut peruntukkan undang-undang sebagaimana termaktub mengikut Seksyen 248 Akta Komunikasi dan Multimedia 1998,” katanya dalam kenyataan media, hari ini.

Sehubungan itu, beliau berkata, polis menasihatkan orang ramai supaya tidak terpengaruh dan tidak membuat sebarang spekulasi berhubung kejadian itu.

Menurutnya, ia bagi mengelakkan berlaku sesuatu sehingga boleh menimbulkan kekeliruan dalam kalangan masyarakat.

Dalam video klip terbabit, penghuni rumah berkenaan mempertikaikan pemeriksaan polis yang didakwa dilakukan pada 3 pagi.

Pada masa sama, beliau meminta polis menunjukkan waran geledah atau waran tangkap untuk menjalankan pemeriksaan berkenaan. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bina Semula Penempatan Di Tapak Kebakaran Kampung Bangau-Bangau – Shafie Apdal

SEMPORNA: Ahli Parlimen Semporna, Datuk Seri Panglima Mohd Shafie Apdal menggesa kerajaan supaya segerakan pembinaan semula penempatan bagi mangsa kebakaran di Kampung Bangau-Bangau.

Presiden Parti Warisan (Warisan) itu berkata, semasa pemerintahan Warisan, beliau telah meluluskan peruntukan RM8 juta untuk pembinaan semula penempatan mangsa kebakaran.

Walau bagaimanapun, pembinaan semula belum dilaksanakan sehingga kini kerana tapak itu dikatakan tidak sesuai disebabkan aspek keselamatan.

Namun, timbul persoalan jika rumah di kawasan berdekatan boleh dijaga dengan selamat mengapa pembinaan rumah di tapak asal itu dikatakan tidak selamat.

“Mereka yang terjejas kira-kira 700 orang berasal daripada kampung ini dan mereka merupakan penduduk tempatan. Saya minta supaya bina semula penempatan mereka di tapak yang asal,” katanya semasa melawat Pusat Pemindahan Sementara (PPS) Dewan Belia dan Sukan Semporna hari ini. – BorneoToday


Indeks Jenayah Di Sabah Turun 4.11 Peratus

KOTA KINABALU: Polis Sabah hampir mencapai sasaran petunjuk prestasi utama (KPI) sebanyak lima peratus penurunan jenayah di seluruh negeri yang ditetapkan tahun ini.

Pesuruhjaya Polis Sabah, Datuk Omar Mammah berkata, bermula Januari sehingga semalam, indeks jenayah Sabah mencatatkan sebanyak 4,432 kes berbanding sebanyak 4,622 kes yang dilaporkan untuk tempoh sama tahun lalu.

Beliau berkata, indeks jenayah kekerasan berlaku sedikit peningkatan, namun jenayah membabitkan harta benda mengalami pengurangan yang amat ketara dan baik.

Untuk jenayah kekerasan tahun 2019, dilaporkan sebanyak 486 kes dan pada tahun 2018 sebanyak 444 kes menunjukkan peningkatan sebanyak 42 kes bersamaan 9.46 peratus.

“Jenayah harta benda tahun pada 2019 dilaporkan 3,946 kes manakala pada tahun 2018 4,178 kes yang menunjukkan penurunan sebanyak 232 kes bersamaan dengan 5.55 peratus,” katanya.

Beliau berkata demikian dalam sidang akhbar selepas Perhimpunan Bulanan PDRM Sabah di Ibu pejabat Polis Kontinjen (IPK) Sabah pagi ini.

Omar berkata, berdasarkan pencapaian tersebut, beliau yakin secara keseluruhan PDRM Sabah mampu mencapai KPI yang ditetapkan dalam usaha menurunkan kadar jenayah di seluruh negeri.

Mengulas tentang aktiviti perjudian katanya, sebanyak 376 serbuan telah dilakukan yang membawa kepada kejayaan menahan 437 suspek serta rampasan wang tunai sebanyak RM133,883.

“Setakat ini, serbuan yang kita telah lakukan berjaya dengan tangkapan dan rampasan sebanyak 379 di seluruh sabah. Tangkapan sebanyak 437 orang iaitu 277 lelaki dan 160 perempuan.

“Pihak polis juga merampas 439 telefon bimbit yang digunakan untuk judi dalam talian serta enam mesin slot,” katanya.


Lebih Banyak PPR Akan Dibina Di Sabah

TAWAU: Seramai 3,342 pemohon berjaya ditempatkan di lima projek perumahan rakyat (PPR) di daerah ini sejak tahun 2001.

Menteri Perumahan dan Kerajaan Tempatan (KPKT) Zuraida Kamaruddin berkata, pihaknya komited dalam membantu rakyat di negeri ini mendapatkan kediaman selesa dengan kadar sewa yang murah.

“Bagaimanapun, saya difahamkan, lebih 10,000 permohonan rumah PPR diterima Majlis Perbandaran Tawau (MPT) dan sedang dalam proses penilaian.

“Ini menunjukkan konsep rumah PPR dan mampu milik ini amat diperlukan rakyat di sini,” katanya kepada media selepas merasmikan Majlis Penyerahan Surat Tawaran Kepada Penyewa Program PPR Taman Sri Bukit Tawau, di sini, hari ini.

Turut hadir Presiden Majlis Perbandaran Tawau (MPT) Datuk Ir Amrullah @Ambrullah Kamal, Pembantu Menteri Kewangan Negeri Sarifuddin Hata dan Ahli Parlimen Kalabakan Ma’mun Sulaiman.

Zuraidah berkata, selain di Tawau, pihaknya juga dalam perancangan untuk membina dua projek PPR di Sandakan dan Melalap menerusi bajet yang diperuntukkan tahun hadapan.

“KPKT sudah meninjau tapak di Sandakan, manakala Melalap masih dalam kajian.

“Bagaimanapun dua projek PPR baharu ini dijangka akan mula dibina tahun depan,” katanya.

Sementara itu, Amrullah berkata, selain PPR Taman Sri Bukit Tawau, empat PPR lain adalah PPR Balung, PPR Taman Sri Titingan, PPR Taman Batu 8 Sri Apas dan PPR Taman Sri Semarak.

“Kami berharap lebih banyak rumah PPR dapat dibina di sini, kerana mendapat permintaan yang tinggi,” katanya.

Bagi penerima rumah PPR Taman Sri Bukit Tawau, Herman Nurhati, 36 bersyukur dipilih menjadi antara penyewa terawal.

“Dengan pendapatan kurang RM1,000 sebulan, kami sekeluarga bersama dua anak berumur 4 dan 2 tahun hanya mampu menumpang rumah saudara.

“Alhamdulillah, dengan kadar sewa RM124 sebulan, sedikit sebanyak dapat membantu kami tinggal sendiri,” katanya.

Perkara itu turut dipersetujui Mad Bulansing, 59, yang berpuas hati dengan kemudahan PPR yang mesra orang kurang upaya sepertinya.

“Isteri memaklumkan, PPR ini dilengkapi dengan pelbagai kemudahan seperti dewan serbaguna dan kedai, sekali gus memudahkan penduduk,” katanya.


SOP Baharu Rumah Ibadat Bukan Islam Di Sabah Berkuat Kuasa Sabtu Ini

KOTA KINABALU: Kerajaan Sabah semalam mengeluarkan prosedur operasi standard (SOP) dan garis panduan terkini bagi rumah ibadat bukan Islam berkuat kuasa Sabtu ini (9 April), selaras dengan negara memasuki fasa peralihan ke endemik.

Menteri Kerajaan Tempatan dan Perumahan Sabah Masidi Manjun berkata, SOP dan garis panduan baharu turut dikeluarkan bagi pengurusan pengebumian dan penghormatan terakhir di rumah ibadat bukan Islam serta rumah urus mayat.

Beliau berkata, upacara sembahyang di rumah ibadat bukan Islam dibenarkan mulai 6 pagi hingga 10 malam, dengan kapasiti mengambil kira penjarakan fizikal satu meter dan hanya individu lengkap divaksin dibenarkan memasuki premis.

Menurut Masidi, ahli jawatankuasa pengurusan (AJKP) rumah ibadat bukan Islam wajib mempamerkan notis tentang perlunya membawa peralatan sembahyang sendiri dan melakukan kerja-kerja sanitasi 30 minit selepas selesai setiap sesi sembahyang.

“Kanak-kanak di bawah umur 12 tahun hanya dibenarkan hadir tertakluk kepada ibu bapa mereka (yang) lengkap divaksin,” katanya yang juga jurucakap Covid-19 kerajaan negeri dalam kenyataan.

Masidi berkata, aktiviti keagamaan di rumah ibadat bukan Islam juga dibenarkan dan setiap individu harus mematuhi SOP ditetapkan, termasuk merekod kehadiran menggunakan aplikasi MySejahtera dan memakai pelitup muka bagi mengelak penularan Covid-19.

“AJKP perlu melakukan pembersihan ruang dan kawasan sekitar termasuk tandas sebaik sahaja acara keagamaan selesai,” katanya dan menambah aktiviti sosial seperti kenduri-kendara dan gotong-royong turut dibenarkan dengan penjarakan fizikal satu meter.

Selain itu beliau berkata, operasi pengurusan pengebumian dan penghormatan terakhir di rumah ibadat bukan Islam dan rumah urus mayat dibenarkan mulai 6 pagi hingga 10 malam, dengan jarak kedudukan ahli keluarga dan ahli jawatankuasa pengurusan di dalam dewan atau ruang ibadat disusun mengikut SOP.

“Aktiviti sembahyang di rumah pada sebelah malam adalah dibenarkan tertakluk kepada keluasan rumah kediaman atau rumah urus mayat bagi mereka yang lengkap divaksin.

“Proses penghormatan terakhir dibenarkan dan pelawat dikehendaki beratur mengikut giliran,” katanya dengan menambah bahawa aktiviti sosial seperti makan dan minum dibenarkan, namun aktiviti judi sosial dan sabung ayam adalah dilarang.

Katanya, upacara melepaskan abu mayat dibenarkan dari 6 pagi hingga 6 petang dengan mematuhi SOP dan ahli keluarga perlu segera bersurai dalam keadaan tertib selepas upacara selesai.

Sementara itu, Masidi berkata, sebanyak 198 kes positif baharu Covid-19 direkodkan di Sabah semalam, menjadikan jumlah kumulatif 368,418 kes, manakala 211 pesakit pula sembuh menjadikan jumlah kumulatif sembuh 353,126 orang. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tak Bincang Dengan UMNO, DAP Sabah Sahkan Hubungan Dengan Warisan Plus

KOTA KINABALU: DAP Sabah tidak berganjak daripada keputusannya bersekutu dengan rakan Warisan Plus dan tidak berbincang dengan Umno berhubung sebarang kemungkinan bekerjasama pada masa depan.

Frankie Poon, yang merupakan ketua parti negeri itu, berkata DAP Sabah tiada masalah untuk terus menjadi sebahagian daripada gabungan bekas gabungan pemerintah itu, yang turut merangkumi Warisan, Upko, PKR dan Amanah.

ADUN Tanjong Papat itu berkata, walaupun Jawatankuasa Eksekutif Pusat (CEC) DAP akan membincangkan isu Umno itu di peringkat pusat, DAP Sabah sebaliknya mempunyai autonomi dan kebebasan untuk menentukan kerjasama politiknya di negeri itu.

“Pendirian kami masih sama (untuk bersama Warisan Plus). Bagi pihak Sabah, apa saja yang kami mahu lakukan, kami akan bincang langkah seterusnya dalam mesyuarat jawatankuasa negeri kami.

“Kami akan maklumkan CEC keputusan kami, tetapi kami tidak perlu mendapatkan kelulusannya,” katanya kepada FMT.

Poon berkata, isu kerjasama dengan Umno di Sabah tidak timbul.

“Jika perkara itu timbul, ia akan dibincangkan dalam jawatankuasa negeri kami, tetapi ia belum dibangkitkan. Buat masa ini, kami tidak mempunyai pendirian mengenai perkara ini dan saya tidak boleh keputusan sendiri.”

Poon ditanya jika DAP Sabah sedia bekerjasama dengan Umno, sebagaimana DAP Selangor menyuarakan keterbukaannya terhadap idea itu.

Naib Pengerusi DAP Selangor, Ng Suee Lim dilaporkan berkata, parti itu terbuka kepada cadangan bekerjasama dengan Umno, tetapi berdasarkan prinsip parti komponen Pakatan Harapan (PH).

Ng, yang juga ADUN Sekinchan, berkata apa saja mungkin berlaku, termasuk hubungan kerjasama antara DAP dan Umno, khasnya di bawah ketidaktentuan politik ketika ini. – FMT


Duterte Sokong Guna Dana Marawi Hantar Penduduk Tunai Haji

MANILA: Presiden Rodrigo Duterte mempertahankan tindakan menggunakan dana pemulihan semula Marawi untuk membiayai penduduk yang kehilangan tempat tinggal di bandar raya itu mengerjakan ibadat Haji.

Merujuk kepada kepentingan menunaikan Haji bagi penduduk Islam, Duterte menyatakan sokongan kepada idea itu yang digambarkan beliau sebagai ‘pelaburan dalam keamanan’.

Juruaudit kerajaan mengenal pasti Majlis Penyelaras Pembangunan Bandar (HUDCC) kerana menggunakan lima juta peso (RM399,454) daripada dana berjumlah 500 juta peso (RM40 juta), yang diperuntukkan oleh Pejabat Presiden untuk pemulihan semula Marawi, untuk menghantar beberapa penduduk Islam menunaikan rukun Islam kelima itu tahun lalu.

Dana berkenaan diperuntukkan sebagai bajet operasi bagi Petugas Khas Bangon Marawi (TFBM), badan yang ditubuhkan untuk memudahkan usaha pembaikan, pembinaan dan pemulihan semula bandar raya itu selepas rosak teruk dalam pertempuran selama lima bulan antara militan yang menyokong Daesh dan tentera kerajaan pada 2017.

Dalam ucapannya sempena sambutan Aidilfitri Khamis lalu di Davao, Duterte merayu kepada Suruhanjaya Audit (COA) supaya mempertimbangkan semula keputusan tidak membenarkan penggunaan sebahagian dana itu untuk membayar perbelanjaan jemaah Haji pada 2018.

“Saya meminta COA menimbangkan ia semula. Apa itu lima juta? Ia bernilai berbilion peso dari segi kemurahan hati anda, untuk membiayai penduduk Islam miskin menunaikan Haji.

“Anda boleh lupakan mengenai pembinaan penempatan di Marawi yang dirancang kerajaan.

“Kepada umat Islam, lima rumah mewah tiada bandingan dengan kemurahan hati yang membenarkan mereka menunaikan Haji. Itu lebih penting,” katanya. — Agensi


Lelaki Parah Jatuh Dari Tingkat Tiga Di Bandaran Berjaya

KOTA KINABALU: Seorang lelaki kritikal selepas dipercayai terjatuh dari tingkat tiga bangunan berhampiran sebuah restoran di Bandaran Berjaya di sini, awal pagi tadi.

Mangsa berusia 24 tahun ditemukan orang awam dalam keadaan terbaring sebelum menghubungi polis jam 3.23 pagi.

Ketua Polis Daerah Kota Kinabalu, Asisten Komisioner Habibi Majinji berkata, siasatan awal mendapati mangsa dipercayai tergelincir dari belebas di tingkat tiga.

“Mangsa yang parah di kepala dikejarkan ke Hospital Queen Elizabeth (HQE I) dengan ambulans dan dilaporkan dalam keadaan kritikal,” katanya ketika dihubungi, hari ini.

Habibi berkata, mangsa adalah warga tempatan dan polis masih menjalankan siasatan lanjut bagaimana mangsa terjatuh.

Katanya, setakat ini kejadian itu tidak mempunyai unsur-unsur jenayah.- Harian Metro


Lelaki Maut Terkena Renjatan Elektrik

KOTA KINABALU: Seorang lelaki ditemui maut dipercayai terkena renjatan elektrik ketika cuba mencuri bekalan elektrik, di belakang sebuah kilang berhampiran penempatan Setinggan Kampung Lembaga Padi, Ahad lalu.

Kejadian disedari kira-kira jam 10.30 pagi oleh pekerja kilang berkenaan selepas menemui seorang lelaki terbaring sebelum memaklumkan kepada polis untuk tindakan selanjutnya.

Pemangku Ketua Polis Daerah Kota Kinabalu Superintendan George Abd Rakman berkata, siasatan awal mendapati seorang lelaki berusia lingkungan 30-an dalam keadaan terbaring di dalam parit belakang kilang berkenaan.

Katanya, hasil pemeriksaan mendapati mangsa ditemui dengan keadaan tangan kanannya mengenggam kabel elektrik dipercayai cuba melakukan aktiviti mencuri bekalan elektrik.

“Menurut saksi yang juga pekerja kilang berkenaan memberitahu, mereka terdengar ada suara antara dua hingga tiga orang di belakang kilang kira-kira jam 3 pagi.

“Kemudian pada sebelah pagi, saksi mendakwa ternampak seorang lelaki terbaring di parit dan terus memaklumkan kepada pengurus kilang untuk membuat laporan polis,” katanya  dalam kenyataan media yang dikeluarkan, hari ini.

George berkata, pemeriksaan lanjut mendapati terdapat banyak kabel yang dipercayai digunakan untuk mencuri kuasa elektrik termasuk penyambungan ke tiang elektrik diluar kilang berkenaan.

Katanya, pihak SESB kemudiannya dihubungi untuk mematikan aliran elektrik dikawasan berkenaan.

“Pihak KKM daripada Hospital Wanita Dan Kanak Kanak Likas (HWKKS) yang hadir mengesahkan mangsa maut di lokasi kejadian.

“Siasatan di tempat kejadian juga tidak menunjukkan berlakunya sebarang tanda-tanda perbuatan jenayah yang boleh dikaitkan sebagai punca kematian si mati,” katanya.

George berkata, mayat mangsa sudah dirujuk ke Jabatan Forensik Hospital Queen Elizabeth 1 (HQEI) untuk mengenalpasti punca sebenar kematian mangsa.

Katanya, siasatan masih diteruskan dan setakat ini kes diklasifikasikan sebagai kematian mengejut. – AsiaTimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


“Sampai Mereka Tanya Tentang Tuhan,” Ebit Lew Menangis Bahagia 490 Orang Bajau Laut Dari 4 Buah Kampung Mengucap Syahadah

Menerusi perkongsian terbaru di laman Facebook, Ustaz Ebit Lew telah berjaya mengislamkan seramai 490 orang daripada 4 buah kampung masyarakat Bajau Laut.

Menurutnya, perkara tersebut membuatkan dirinya sendiri menangis bahagia kerana diberi kesempatan untuk membimbing 490 orang untuk mengucap syahadah.

Untuk mengetahui dengan lebih lanjut, ikuti perkongsiannya seperti berikut:

Menangis bahagia sangat di Semporna 2hari disini dapat 490 orang masuk Islam mengucap syahadah dari 4 buah kampung. Niat kerana dengar orang memerlukan bekalan makanan terus ke kawasan Bajau Laut yang tiada negara. Melihat hidup mereka hidup atas air. Ada atas bot.

Hidup atas air sepenuhnya. Sekali-sekala ke darat. Mereka tiada agama. Sampai mereka bertanya tentang tuhan. Kami tidak tahu tentang tuhan. Mereka dengan rela hati ingin memeluk Islam.

Sayu dengar mereka mengucap syahadah.Syukur tadi selesai bawa kayu dan mula bina sekolah. Kami cadang bina 3 sekolah.

Tadi dah dapat 6 guru untuk mengajar asas 3M dan Asas Islam. Akhlak dan kasih sayang.

Tadi dah letak kayu. Sebulan akan siap semuanya. Saya akan bayar gaji guru. Dan akan cuba bantu mereka secara berterusan.

Cikgu akan tinggal disana.Menangis jer hari ini. Terima kaseh Maritim menyediakan dan bantu kami dari mula sampai habis. Terima kasih PDRM.

Terima kasih Komando 69 dan PGA dan ATM. Terima kaseh Pengurusan Taman-taman Sabah yang memudahkan kami bina sekolah.

Terima kasih NGO yang terlalu banyak membantu mereka. Ini sedikit usaha kecil kami. Semoga menjadi asbab kebaikan. – EbitLew


5 Mei tarikh lihat anak bulan Ramadan

Tarikh melihat anak bulan Ramadan untuk menetapkan permulaan puasa bagi umat Islam di Malaysia adalah pada Ahad, 5 Mei bersamaan 29 Syaaban 1440 Hijrah.

Menurut kenyataan Pejabat Penyimpan Mohor Besar Raja-Raja, semalam, jawatankuasa yang berkenaan akan melihat anak bulan Ramadan pada petang hari itu di 29 lokasi.

2. Kompleks Falak Al-Khawarizmi, Kampung Balik Batu, Tanjung Bidara, Melaka

3. Telok Kemang, Port Dickson, Negeri Sembilan

4. Bukit Melawati, Kuala Selangor, Selangor

5. Bukit Jugra, Banting, Kuala Langat, Selangor

6. Balai Cerap Selangor, Sabak Bernam, Selangor

7. Pantai Pasir Panjang, Mukim Pengkalan Baru, Manjong, Perak

8. Pusat Falak Sheikh Tahir, Pantai Aceh, Pulau Pinang

9. Kampung Pulau Sayak, Kuala Muda, Kedah

10. Pemandangan Indah, Pulau Langkawi, Kedah

12. Bukit Besar, Kuala Terengganu; Terengganu

15. Balai Cerap KUSZA, Mukim Merang, Setiu, Terengganu

16. Bukit Peraksi, Pasir Puteh, Kelantan

17. Bukit Kampung Tembeling, Mukim Manjur, Daerah Olak Jeram, Kuala Krai, Kelantan

18. Menara Bangunan SEDC, Jalan Tengku Putera Semerak, Kota Baharu, Kelantan

22. Balai Cerap Al-Biruni, Tanjung Dumpil, Putatan, Sabah

23. Bukit Tanjong Batu, Nenasi, Pahang

24. Gunung Berincang, Cameron Highlands, Pahang

26. Tingkat 13, Menara Universiti Malaysia Sabah, Kampus Antarabangsa Labuan

29. Kuala Sungai Baru, Simpang Empat, Perlis

Menurut kenyataan itu, Majlis Raja-Rajasudah mempersetujui bahawa cara menetapkan tarikh permulaan puasa adalah berdasarkan rukyah dan hisab.

“Penyimpan Mohor Besar Raja-Raja akan mengisytiharkan pada malam itu juga tarikh permulaan puasa melalui radio dan televisyen,” menurut kenyataan itu. – BERNAMA


Mangsa culik di Kinabatangan dalam keadaan baik

SANDAKAN: Polis Sabah bekerjasama baik dengan pasukan keselamatan Filipina dalam usaha untuk mengesan mangsa yang diculik dari perairan Pegasus Reef di Kinabatangan, tahun lalu.

Pesuruhjaya Polis Sabah, Datuk Omar Mammah, berkata berdasarkan maklumat diterima daripada pasukan keselamatan Filipina, semua mangsa berada dalam keadaan baik.

Katanya, siasatan masih diteruskan dan setakat ini, polis tidak menerima sebarang panggilan daripada kumpulan penculik.

“Sebelum ini, seperti saya katakan dulu, keluarga seorang mangsa mendapat panggilan (daripada penculik) yang meminta bayaran RM4 juta.

“Kita bekerjasama baik dengan negara jiran. Mereka (pasukan keselamatan Filipina) sedang membantu kita untuk mengesan mangsa dan suspek,” katanya.

Beliau berkata demikian pada sidang media selepas melancarkan Program Polis Diraja Malaysia (PDRM) Bersama Masyarakat dan Tinjauan Mesra Ibu Pejabat Polis Daerah (IPD) Sandakan di Bandar Kim Fung, di sini, hari ini.

Yang turut hadir ialah Ahli Dewan Undangan Negeri (ADUN) Elopura, Calvin Chong Ket Kiun; Komander Kawasan Keselamatan Khas Pantai Timur Sabah (ESSCOM), Datuk Hazani Ghazali dan Pengerusi Yayasan Pencegahan Jenayah Malaysia (MCPF) Sabah, Tan Sri Andrew Liew.

Pada 6 Disember lalu, tiga nelayan termasuk seorang tempatan iaitu Jari Abdullah, 34, serta dua lagi nelayan warga Indonesia, Heri Ardiansyah, 19, dan Hariadin, 45, dilaporkan hilang daripada bot mereka ketika menangkap ikan di perairan Pegasus Reef Kinabatangan.

Dalam kejadian itu, tiga nelayan terbabit dilaporkan hilang selepas sebuah bot nelayan ditemui tanpa kelibat ketiga-tiga mangsa dan disahkan diculik selepas seorang isteri mangsa menerima panggilan daripada mangsa mendakwa dibawa ke sebuah tempat tidak diketahui di Filipina.

Terdahulu, ketika berucap, Omar meminta orang awam agar tidak menyalahgunakan kuasa menangkap dengan mencederakan orang awam yang ditangkap apabila melakukan kesalahan jenayah di depan mereka, sebaliknya menyerahkan terus penjenayah kepada polis.

Katanya, kuasa tangkapan yang diperuntukkan kepada orang awam terkandung dalam Seksyen 11, 13, 14, 15, 16, 24, dan 27 Kanun Prosedur Jenayah.

“Nasihat saya orang awam boleh menangkap, namun jangan melakukan sesuatu yang boleh cederakan orang awam hingga mengakibatkan mereka ditangkap, disiasat dan didakwa di mahkamah,” katanya. – Berita Harian


Aliff Aziz, Bella akhirnya bercerai talak satu

KUALA LUMPUR: Selepas beberapa kali berdepan kontroversi, termasuk gambar panasnya bersama seorang gadis tersebar di laman sosial, Aliff Aziz akhirnya melafaz cerai talak satu terhadap Bella di Mahkamah Rendah Syariah di sini, hari ini.

Sepanjang prosiding berlangsung, pelakon dan penyanyi yang dilihat menangis itu turut bersalaman dengan Bella sebelum melafazkan cerai pada jam 3.45 petang.

Bella atau nama sebenarnya, Dayang Nabellah Awang Astillah selaku plaintif memfailkan permohonan cerai pada 21 Mac lalu adalah mengikut Seksyen 47 Akta Undang-undang Keluarga Islam (Wilayah-wilayah Persekutuan) Kuala Lumpur 1984, iaitu perceraian secara baik.

Bella, 25, yang berjubah hitam diwakili peguam Syarie, Nurfarhana Abd Manaf, manakala Aliff, 28, atau nama sebenarnya Mohamad Aliff Aziz tidak diwakili peguam.

Hakim Syarie Izzat Syazli Murshid mensabitkan berlaku perceraian dengan talak satu dan memerintahkan plaintif menjalani tempoh edah selama tiga bulan, mendaftarkan perceraian mereka di pejabat agama Jabatan Agama Islam Wilayah Persekutuan dan sijil nikah mereka dibatalkan.

Izzat mengarahkan defendan (Aliff Aziz) supaya membayar nafkah kepada anak tunggal mereka berusia dua tahun sebanyak RM1,000 setiap bulan ke akaun bank milik Bella bermula Mei ini.

Beliau turut memberi peringatan supaya pasangan itu memberi perhatian kepada anak mereka, Muhammad Ayden, dua tahun.

“Kamu sudah berkahwin dan dikurniakan seorang anak. Kamu perlu beri perhatian kepada anak itu. Jangan sebut keburukan masing-masing di hadapan anak,” katanya.

Terdahulu, ketika disoal Izzat alasan bercerai, Bella memberitahu tiada lagi persefahaman antara mereka dan tidak tinggal bersama lebih tiga bulan lalu.

“Alasan lain kerana suami curang dan saya mempunyai bukti seperti gambar dan video,” katanya.

Aliff yang berkemeja hitam mengangguk dan bersetuju selepas ditanya Izzat berhubung nafkah dan persetujuannya untuk bercerai.

Mereka berkahwin pada 9 September 2016 itu dikurniakan seorang anak lelaki berusia dua tahun.

Penyanyi dan pelakon kelahiran Singapura itu kembali hangat apabila didakwa curang buat kali ketiga selepas gambar miripnya berswafoto sambil tidak berbaju bersama seorang gadis berpakaian seksi tular baru-baru ini.

Selain gambar, turut tersebar satu rakaman video live Instagram memaparkannya bersama gadis sama dikenali sebagai Nismel itu.

Difahamkan, gambar yang dipercayai dirakamkan Nismel itu disebarkan rakan baiknya yang dikenali sebagai Manja ekoran perselisihan faham mengenai hutang.

Terdahulu, Aliff terpalit kontroversi pada Julai 2017 dengan adik Anzalna Nasir, Afifah. Bagaimanapun, Bella memaafkan perbuatan Aliff hingga kejadian membabitkan pelakon baharu, Oktovia Manrose, sekitar Februari lalu. – Berita Harian


Pemandu Bas Dihukum Penjara 7 Tahun

TAWAU: Seorang pemandu bas dihukum penjara tujuh tahun oleh Mahkamah Tinggi di sini, hari ini, kerana terbabit kegiatan penyeludupan migran pada tahun lalu.

Hakim Dr Lim Hock Leng menjatuhkan hukuman itu terhadap Jamal Lukman, 42, selepas tertuduh mengaku bersalah atas pertuduhan berkenaan.

Hukuman berkuat kuasa bermula dari tarikh tertuduh ditangkap pada 11 Ogos tahun lalu.

Hock Leng ketika menjatuhkan hukuman berkata, mahkamah memandang serius kesalahan dilakukan tertuduh, dengan mengambil kira faktor kepentingan dan keselamatan awam berikutan dua daripada migran terbabit didapati positif COVID-19.

Mengikut kertas pertuduhan, tertuduh didakwa membawa tujuh pendatang asing tanpa izin (PATI) warga Indonesia, termasuk dua kanak-kanak berumur antara empat hingga 46 tahun, yang cuba diseludup keluar ke negara asal menggunakan kenderaan pacuan empat roda jenis Toyota Hilux.

Perbuatan itu didakwa dilakukan di sekatan jalan raya ESSCOM di Kilometer 143.5 Jalan Sapulut-Kalabakan, jam 9.30 pagi 11 Ogos tahun lalu.

Tertuduh didakwa mengikut Seksyen 26A Akta Antipemerdagangan Orang dan Antipenyeludupan Migran (ATIPSOM) 2007 (Akta 670) yang boleh dihukum penjara tidak lebih 15 tahun dan juga boleh dikenakan denda atau kedua-duanya, jika sabit kesalahan.

Pendakwaan dikendalikan Timbalan Pendakwa Raya Jabatan Imigresen Malaysia, Mohamad Arif Aizuddin Masrom, manakala tertuduh diwakili peguam, Raymond Guok.

Terdahulu dalam rayuan, Raymond memohon anak guam dikenakan hukuman ringan memandangkan ia kesalahan pertama tertuduh, selain sudah insaf dan menyesal atas perbuatannya.

Selain itu, beliau berkata, anak guamnya juga terpaksa menanggung seorang isteri bersama tiga anak berumur antara sembilan bulan hingga sembilan tahun. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Flyover Luyang Retak Akan Dibaiki Segera – Bung

KOTA KINABALU: Kerajaan negeri menerusi syarikat konsesi akan memperbaiki segera masalah keretakan yang berlaku di Jejambat (flyover) Hilltop Luyang.

Timbalan Ketua Menteri Datuk Seri Bung Moktar Radin berkata, kerja-kerja penyelenggaran ini akan dilakukan oleh syarikat konsesi dengan kadar segera.

Jejambat ini dibawah perlu dibaiki oleh syarikat konsesi memandangkan mereka yang diberi tanggungjawab membinanya sebelum ia diserahkan kepada kerajaan.

Menteri Kerja Raya ini berkata, setakat ini jalan ini masih boleh dilalui oleh kenderaan.

“Namun, kita menutup sebahagian lorong atas dan bahagian bawah untuk tujuan keselamatan pengguna selain memasang papan tanda amaran,” katanya selepas mengadakan lawatan mengejut bagi meninjau keratakan yang berlaku di jejambat tersebut petang tadi.

Bung berkata, selain faktor hujan berterusan, keretakan berlaku disebabkan dua struktur yang berbeza dan di bawah jejambat tersebut terdapat perparitan  Jabatan Pengairan dan Saliran (JPS).

“Kerja-kerja pembaikan ini perlu dilakukan segera bagi meredakan kebimbangan orang ramai khususnya pengguna jalan raya. Disamping itu, ia demi keselamatan agar kerosakan sedia ada tidak melarat,” ujarnya.

Mengulas mengenai bilangan jalan raya runtuh akibat hujan lebat, beliau berkata, pihak kementerian sedang mengumpul data tersebut dan tidak menolak kemungkinan terdapat lebih daripada 10 batang  jalan raya mengalami runtuhan.

“ Kita sedang mengumpul data berkenaan dan kita juga tidak menolak kemungkinan akan berlaku lagi beberapa keruntuhan jalan raya sekiranya hujan lebat berterusan,” jelasnya.

Turut hadir dalam lawatan itu adalah Setiausaha Tetap Kementerian Kerja Raya Mohd Jasmin Julpin dan Pengarah Jabatan Kerja Raya Ir Ali Ahmad Hamid. – BorneoToday


Covid-19: Tiada Kes Baharu Di Sabah, 4 Lagi Pulih Hari Ini

KOTA KINABALU: Kes Covid-19 aktif yang masih menerima rawatan di Sabah menurun empat kes lagi hari ini iaitu sebanyak 37 berbanding 41, semalam.

Ia berikutan tiada pertambahan kes baharu, di negeri ini, pada hari ini selain empat lagi pesakit telah pulih dan dibenarkan pulang.

Jumlah keseluruhan kes Covid-19 yang direkodkan di Sabah setakat ini kekal dengan 316 kes manakala jumlah pesakit yang telah sembuh dan discaj ialah seramai 275 orang.

Selain itu, Kota Belud kembali ke zon hijau bagi kategori kes aktif selepas seorang pesakit dari daerah itu telah pulih, hari ini.

Statistik terbaharu itu disiarkan Menteri Kesihatan dan Kesejahteraan Rakyat Sabah, Datuk Frankie Poon Ming Fung dalam Facebook beliau, sebentar tadi.

Dalam perkembangan sama tiada kematian dicatatkan di negeri ini, hari ini, dengan jumlah korban akibat jangkitan wabak itu kekal empat orang iaitu dua di Kota Kinabalu dan masing-masing satu di Tawau serta Tambunan.

Sabah juga kekal negeri keenam tertinggi mencatatkan Covid-19 di belakang Selangor yang mencatat sebanyak 1,555, Kuala Lumpur (1,356), Johor (667), Negeri Sembilan (598), dan Sarawak (523).- Berita Sabah


Azam Untuk Bantu Golongan Miskin Di Sabah Dilaksanakan Bulan Ini

KOTA KINABALU, 11 Jun – Kementarian Pertanian dan Industri Makanan Sabah akan melaksanakan Program Pembasmian Kemiskinan (Azam) yang memberi peluang golongan berpendapatan rendah menyertai latihan kemahiran sebelum diberikan modal untuk memulakan perniagaan, bermula bulan ini.

Menterinya Datuk Junz Wong berkata Azam akan membantu golongan tersebut menjana pendapatan bagi memastikan tahap kehidupan sosial dan ekonomi mereka meningkat.

“Kita harap kumpulan sasar yg tersenarai dalam sistem e-kasih akan mampu berdikari dan meningkatkan pendapatan mereka,” katanya dalam satu kenyataan di sini hari ini.

Junz berkata, Azam bertujuan untuk menyediakan peluang kepada golongan isi rumah berpendapatan rendah bagi menjana pendapatan serta memperkasa kumpulan sasar.

Beliau berkata melalui Azam, kumpulan sasar akan menyertai latihan dan akan menerima peralatan yang berkaitan setelah tamat kursus singkat bagi membolehkan mereka menjalankan aktiviti ekonomi.

“Kerajaan sangat komited untuk membangunkan negeri Sabah dan yakin dalam masa terdekat kita akan dapat rancakkan pembangunan ekonomi di negeri ini. Kita mahu agar semua rakyat akan dapat menikmati kesejahteraan hidup dalam suasana aman dan damai,” tambahnya.


Murid Tahun Dua Maut Dilanggar Van

TAWAU 6 Mac : Seorang murid lelaki maut selepas dilanggar van di hadapan Sekolah Kebangsaan Muhibbah Raya di sini, semalam.

Dalam kejadian 5.45 petang itu, mangsa yang maut dikenali sebagai Muhammad Addrieyansya Abdullah, 8, beralamat di Kampung Tanjung Batu Darat di sini.

Ketua Polis Daerah Tawau, ACP Fadil Marsus dalam satu kenyataan hari ini berkata seorang lelaki berusia 37 tahun dan merupakan pemandu van berkenaan turut ditahan malam tadi, bagi siasatan lanjut.

“Berdasarkan siasatan, suspek berada di hadapan sekolah tersebut untuk mengambil beberapa pelajar sekolah dengan menggunakan van persendirian (tanpa permit bas sekolah).

“Semasa mengundur van, dan bergerak ke hadapan suspek terdengar bunyi perlanggaran dan terus memberhentikan kenderaan,” katanya.

Fadil berkata suspek segera membawa mangsa ke Hospital Tawau untuk menerima rawatan namun mangsa disahkan meninggal dunia.

Kes tersebut disiasat di bawah Seksyen 41(1)(A)Akta Pengangkutan Jalan (APJ) 1987.


Bakal Disemadikan Di Gombak, Shuib Tunai Hasrat Siti Sarah

KUALA LUMPUR : Jenazah Allahyarham Siti Sarah Raissuddin akan dikebumikan di Tanah Perkuburan Islam Sungai Pusu, Gombak selepas semua urusan di hospital selesai.

Menurut suaminya, Shuib atau nama sebenarnya Shahmira Muhamad, 37, Sarah pernah meluahkan hasrat untuk disemadikan di sebelah kubur arwah ibunya, Nur Aini Mohamad.

“Memang permintaannya untuk dikebumikan sebelah arwah ibunya. Malah selama ini kalau bersembang hal kematian, memang dia ada menyebut keinginan untuk  disemadikan di sebelah kubur arwah ibunya,” katanya seperti dilaporkan BH Online.

Difahamkan, jenazah Allahyarham akan dibawa ke tanah perkuburan kira-kira jam 1 petang ini.

Shuib berkata, dia reda dengan pemergiaan isterinya dan berjanji akan menjaga  empat cahaya mata perkongsian hidupnya dengan arwah dengan baik.

“Saya reda dengan pemergian isteri saya Siti Sarah Raisuddin. Cabaran saya untuk memaklumkan tiga anak kami mengenai ketiadaan ibunya selepas ini,” ujarnya yang kelihatan cukup tenang ketika ditemui di kaunter Bilik Jenazah, Hospital Canselor Tuanku Muhriz, Universiti Kebangsaan Malaysia, UKM (HCTM).

Tambah Shuib, dia bersama tiga cahaya matanya, Uwais Alqarni, 10, Dzahira Talita Zahra, 8, dan Ariq Matin, 6, sempat membuat panggilan video buat kali terakhir bersama Sarah yang sedang nazak di hospital.

“Dengan bantuan jururawat dan doktor, saya membuat panggilan video untuk anak melihat keadaan ibu mereka. Ketika itu nampak juga air mata berlinangan di pipinya seolah olah memahami apa yang saya dan anak bersembang mengenainya.

“Selepas itu, anak kami sudah tidur. Saya juga sempat ke hospital malam tadi sejurus selepas selesai sesi bacaan Yassin dan doa dianjurkan menerusi aplikasi Zoom Meeting. Bagaimanapun tak dibenarkan bertemu dengannya dan saya berpatah balik ke rumah,” katanya.

Arwah menghembuskan nafas terakhir di Unit Rawatan Rapi (ICU), hospital berkenaan akibat pandemik COVID-19, jam 5.13 pagi ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dijangka 100 Individu Jalani Saringan Covid-19 Di Semporna

SEMPORNA: Dianggarkan lebih 100 individu termasuk pegawai dan anggota polis Ibu Pejabat Polis Daerah (IPD) Semporna diarah menjalani ujian saringan berikutan seorang tahanan lokap wanita warga Filipina disahkan positif Covid-19, semalam.

Menurut sumber, jumlah itu turut membabitkan pegawai dan anggota Pasukan Gerakan Am (PGA) dan tahanan lokap balai polis berkenaan.

“Ketika ini, pasukan perubatan masih dalam proses mengenal pasti semua kontak rapat pesakit bagi menjalani ujian saringan tersebut,” katanya.

Sementara itu, Pesuruhjaya Polis Sabah Datuk Hazani Ghazali berkata, wanita warga Filipina berusia 29 tahun itu ditahan Pasukan Gerakan Am (PGA) ketika cuba menyeludup masuk secara haram dari negara jiran ke Semporna, Ahad lalu.

“Suspek antara 10 pendatang asing tanpa izin (Pati) yang ditahan ketika cuba menyeludup masuk ke negaea ini secara haram menggunakan sebuah bot pam di antara perairan Pulau Bohey Dulang dan Pom Pom.

“Suspek kemudiannya ditempatkan di lokap tahanan sementara sebelum dibawa ke Klinik Kesihatan Semporna untuk menjalani ujian saringan Covid-19, sehari selepas ditahan,” katanya ketika dihubungi, hari ini.

Menurut Hazani,  keputusan ujian saringan Covid-19  diperoleh pada jam 11 pagi, semalam, sekali gus mengesahkan tahanan wanita itu positif Covid-19.

“Ketika ini, semua tahanan Pati yang menaiki bot bersama dengan suspek, tahanan lokap dan pihak berkuasa yang berurusan atau melakukan kontak rapat dengan pesakit diarahkan menjalani ujian saringan Covid-19 dan dikuarantin selama 14 hari.

“Proses nyah cemar juga dilakukan di seluruh kawasan Ibu Pejabat Polis Daerah (IPD) Semporna terutamanya lokap yang menempatkan suspek wanita tersebut,” katanya.

Orang ramai diminta bertenang dan tidak membuat sebarang spekulasi berhubung kejadian tersebut.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


17 Kes Positif Covid-19 Di Tuaran Berkait Kluster Sri Petaling

KOTA KINABALU: Sebanyak 17 daripada 22 kes positif yang dilaporkan di Tuaran terdiri daripada kluster perhimpunan tabligh Masjid Seri Petaling.

Pengarahnya, Datuk Dr Christina Rundi berkata, kesemua kes itu dikesan melalui analisa yang dijalankan Jabatan Kesihatan Negeri Sabah (JKNS).

“Seramai 17 kes yang direkodkan setakat ini  adalah dalam kluster tabligh Seri Petaling di mana enam telah menghadiri perjumpaan, 10 kes adalah generasi pertama dan satu kes generasi kedua,” katanya dalam satu kenyataan semalam.

Katanya, terdapat satu kes anggota kesihatan dengan kontak serumah yang juga positif.

Tambahnya, manakala satu kes lagi disyaki mendapat jangkitan dari luar negara, satu kes sporadik dan satu kes lagi masih dalam siasatan.


(VIDEO) ‘Celup Tangan Bayi Ke Dalam Periuk Mendidih!’ – Pembantu Rumah Aniaya Anak Majikan Ditahan

Seorang pembantu rumah didakwa sengaja mencederakan anak majikannya berusia 16 bulan agar dia boleh pulang ke negaranya segera, ditahan polis.

Polis menerima maklumat mengenai kejadian itu yang berlaku pada jam 10.50 pagi 14 Januari 2020 di Block 992B Buangkok Link, Singapura.

“Wanita berusia 30 tahun berasal dari Myanmar itu ditahan sehari selepas kejadian itu berlaku,” kata jurucakap polis yang juga memaklumkan siasatan sedang dijalankan.

Ibu mangsa, Amy Low, 40, turut berkongsi gambar-gambar kecederaan yang dialami anak perempuannya di akaun media sosialnya. Menurut Amy, dia dan suaminya keluar bekerja pada waktu tengah hari, meninggalkan dua anak perempuannya bersama pembantu rumah itu yang mula bekerja dengan mereka sejak 7 Disember 2019.

“Pada pukul 5.20 petang, anak perempuan saya yang berusia 8 tahun menghubungi bapanya dan beritahu adiknya mengalami luka melecur.

“Kami terkejut dan terus pulang lalu membawanya ke klinik berhampiran.

Tetapi disebabkan kecederaan yang dialami mangsa adalah serius, doktor merujuk kes itu ke hospital besar,” katanya.

Sebelum ini Amy pernah memaklumkan kepada pembant rumah untuk tidak membawa anak-anaknya ke dapur ketika dia sedang memasak atas dasar keselamatan.

Pembantu rumah itu menjelaskan dia mendukung mangsa sambil memasak. Namun secara tidak sengaja tangan mangsa tersentuh periuk mendidih.

Amy percaya dengan alasan itu tetapi tidak bagi doktor kerana kecederaan mangsa tidak seperti yang digambarkan.

Keadaan menjadi semakin pelik bila mana wanita itu mula mengemas semua pakaiannya dengan alasan mahu segera pulang ke pangkuan ejennya.

Amy yang belum mengesyaki apa-apa memujuk dia untuk terus kekal tinggal dengan mereka. Malah tidak menyalahkan pembantu rumah itu di atas apa yang berlaku.

Amy memaklumkan kepada ejen pembantu rumah mengenai perkara itu  dan ejen itu berjanji akan hantar seseorang untuk mengambil pembantu rumah itu.

Di saat itu, timbul rasa curiga si ibu yang mahu memeriksa video CCTV. Alangkah terkejutnya si ibu apabila dia mengetahui apa sebenarnya yang telah berlaku.

“Apa yang saya saksikan adalah amat mengerikan. Dia sengaja melakukannya! Jelas sekali itu bukan kemalangan yang tidak disengajakan! Dia ambil tangan anak saya dan celup ke dalam periuk mendidih.

“Saya menggigil tengok semua itu dan segera membuat laporan polis. Sementara tunggu kedatangan polis, saya maklumkan kepada ejen apa yang sebenarnya telah berlaku.

Tetapi ejen itu gelisah dan menegaskan kami patut pulangkan pembantu rumah itu kepada mereka dan ‘kes ditutup macam tu je’,” katanya.

Berdasarkan video CCTV, pembantu rumah itu dilihat sedang mendukung mangsa sambil memasak dalam kedudukan yang sangat dekat dengan periuk mendidih itu sebelum mencelup tangan mangsa ke dalam periuk itu yang menyebabkan mangsa menangis.

Amy kemudian berdepan dengan pembantu rumahnya itu. Wanita itu berkata dia mahu pulang ke rumah dan rakannya yang mengajar dia berbuat demikian agar dia dapat pulang segera ke negaranya.

“Apabila saya tanya adakah ejen dia juga terlibat dalam hal ini, dia kata ya. Ejen itu memberitahu yang dia boleh pulang ke rumah jika dia melakukan perbuatan itu,” katanya.

Dua minggu sebelum itu, pembantu rumahnya ada menyuarakan hasrat untuk pulang ke negaranya. Tetapi segalanya selesai apabila dia berbincang dengan ejen.

Amy kini sedang berusaha menuntut keadilan untuk anaknya.


5,000 Penduduk Tiga Kampung Parlimen Libaran Nikmati Bekalan Air Bersih

Lebih 5,000 penduduk dari tiga perkampungan dalam Parlimen Libaran telah menikmati bekalan air bersih selepas loji baharu di Beluran beroperasi sepenuhnya pada Disember lepas.

Ahli Parlimen Libaran Datuk Zakaria Haji Mohd Edris berkata tiga kampung berkenaan iaitu Jaya Bakti, Memanjang dan Satura serta kawasan berhampiran yang terletak dalam laluan utama ke daerah Beluran.

“Bekalan air berkenaan yang diperolehi dari Beluran bukan sahaja telah memberi keselesaan kepada penduduk setempat, malah menyelesaikan masalah bekalan air dihadapi penduduk sejak sekian lama,” katanya.

Beliau yang juga ketua penaja pimpinan Bersatu Bahagian Libaran berkata demikian semasa menghadiri Majlis Tautan Kasih Raya Srikandi DUN Sungai Sibuga, Parlimen Libaran.

Terdahulu, Zakaria dalam ucapannya pada majlis berkenaan mengingatkan setiap ahli Srikandi Libaran agar sentiasa menyokong setiap pelaksanaan usaha pembangunan dilaksanakan kerajaan.

Pada masa sama, beliau juga mahu ahli Srikandi Libaran menerapkan elemen kesatuan dalam parti bagi memastikan penglibatan ahli dapat mewujudkan kestabilan politik negara.

“Sokongan dan elemen kesatuan itu penting agar setiap dasar kerajaan negeri dan pelaksanaan perancangan pembangunan di setiap kawasan dapat dilaksanakan sebaiknya,” katanya.


Sabah Tewas Di Likas

KOTA KINABALU: Pahang terus mengukuhkan kedudukan dalam Kumpulan C saingan Piala Malaysia apabila menewaskan Sabah 2-1 di Stadium Likas, di sini, sebentar tadi.

Kemenangan itu membolehkan skuad Tok Gajah mengumpul sembilan mata maksimum daripada tiga perlawanan.

Dalam aksi berkenaan, skuad Tok Gajah tidak perlu menunggu lama untuk memperoleh gol pertama selepas penyerang berbisa mereka, Dickson Nwakaeme, berjaya melepasi kawalan Park Taesu sebelum merembat masuk pada minit pertama.

Sabah hampir memperoleh gol penyamaan pada minit ke-16 namun rembatan Alto Linus yang terbias pertahanan lawan berjaya ditepis penjaga gol Pahang, Mohd Helmi Eliza Elias.

Aksi separuh masa pertama juga menyaksikan skuad Tok Gajah menguasai permainan dengan beberapa serangan bahaya dan berjaya memperoleh gol kedua pada minit ke-34 menerusi Lazarus Kaimbi.

Gol berkenaan terhasil menerusi gerakan menarik pemain import Pahang itu yang berjaya melepasi dua pertahanan sebelum melakukan penyudah baik bagi menjadikan kedudukan 2-0.

Bermula babak kedua, Sabah yang ketinggalan dua gol bermula garang dengan beberapa serangan bahaya, namun, kekebalan Herold Mark Goulon di bahagian pertahan berjaya menafikan tuan rumah untuk mendapatkan gol.

Bagaimanapun, penyerang import Tambadau, Aguinaldo Mendes Veiga, akhirnya berjaya memecah kebuntuan pada minit ke-53 apabila rembatannya yang tidak dikawal terus menewaskan Helmi bagi menjadikan kedudukan 2-1.


Setiap Pelajar Tingkatan 6, Diploma & Setara Kini Layak Terima RM200 Dibayar ‘One Off’

PUTRAJAYA: Bantuan secara sekali bayar (one-off)  berjumlah RM200 kepada setiap pelajar sepenuh masa Institusi Pengajian Tinggi (IPT) Awam dan Swasta dibawah Pakej Rangsangan Ekonomi Prihatin Rakyat (PRIHATIN) kini diperluaskan kepada pelajar tingkatan enam, pelajar peringkat diploma dan yang setara termasuk institusi dibawah Kementerian Sumber Manusia, Kementerian Belia dan Sukan serta MARA.

Menurut Menteri Kewangan, Tengku Datuk Seri Zafrul Aziz, inisiatif itu melibatkan peruntukan tambahan sebanyak RM30 juta ringgit dan bakal memanfaatkan hampir 1.5 juta pelajar.

“Kerajaan berharap bantuan ini sedikit sebanyak dapat meringankan beban yang dihadapi oleh pelajar IPT dalam tempoh PKP (Perintah Kawalan Pergerakan). Moga mereka terus sabar dan gigih dalam perjalanan menuntut ilmu dan menimba kemahiran,” katanya dalam kenyataan pada Sabtu.

Daripada jumlah itu, ia membabitkan seramai 1.2 juta pelajar dibawah Kementerian Pengajian Tinggi yang melibatkan Institusi Pengajian Tinggi Awam (IPTA), Institusi Pengajian Tinggi Swasta (IPTS) dan Kolej Komuniti.

Manakala dibawah Kementerian Pendidikan Malaysia pula ia memanfaatkan seramai 100,000 pelajar tingkatan enam dan matrikulasi.

Selain itu, 200,000 pelajar diploma atau setara dengannya termasuk pengajian Pendidikan Teknikal dan Latihan Vokasional (TVET), Sijil Kemahiran Malaysia (SKM) tahap empat dan ke atas turut mendapat bantuan terbabit. – Awani


Remaja Lelaki Lemas Ketika Mandi Bersama Rakan

KOTA MARUDU: Remaja lelaki ditemui lemas ketika mandi bersama empat rakannya di sungai Water Work Simpangan, di sini, petang tadi.

Mangsa Izzat Sufi Sahrul, 16, ditemui Pasukan Penyelamat Di Air (PPDA) yang menjalankan operasi mencari dan menyelamat (SAR).

Difahamkan, ketika kejadian mangsa sedang mandi di tepi sungai sebelum tergelincir ke tempat yang dalam dan lemas.

Ketua Balai Bomba dan Penyelamat (BBP) Daerah Kota Marudu, Rony Sikawan, berkata pihaknya menerima panggilan kejadian jam 2.41 petang sebelum sebuah jentera bersama enam anggota bergegas ke lokasi kejadian.

“Sebaik tiba, bomba dimaklumkan seorang remaja lelaki dipercayai lemas ketika mandi bersama empat rakannya.

“Pasukan melakukan pencarian dengan teknik pencarian (surface searching) di sepanjang laluan sungai berkenaan,” katanya ketika dihubungi, sebentar tadi.

Katanya, mangsa berjaya ditemui oleh PPDA tidak jauh dari lokasi terakhir mangsa dilihat di dasar pada kedalaman lima meter, jam 3.10 petang.

“Bagaimanapun mangsa disahkan meninggal dunia oleh pasukan perubatan.

“Mangsa kemudian diserahkan kepada polis untuk tindakan susulan. Operasi tamat jam 3.15 petang,” katanya.


Sabah Laksana PKP Tahap 5, Benarkan Beberapa Sektor Beroperasi

KOTA KINABALU: Kerajan Sabah melaksana Perintah Kawalan Pergerakan (PKP) tahap lima secara berperingkat bermula pada hari ini (7 Mei).

Bagaimanapun pelaksanaan itu tertakluk kepada prosedur operasi standard (SOP) Kementerian Kesihatan Malaysia.

Ketua Menteri, Datuk Seri Panglima Mohd Shafie Apdal berkata, susulan pelaksanaan itu, beberapa sektor akan dibenarkan beroperasi.

“Untuk peringkat permulaan ini, sektor dibenarkan beroperasi adalah sektor Pertanian dan Industri Makanan (serta rangkaiannya); Sektor Perkilangan dan Pembuatan (serta rangkaiannya) dan operasi logistik seperti pengangkutan darat, jeti dan pelabuhan.

“Kerajaan negeri juga memutuskan membenarkan kilang-kilang dan ladang-ladang sawit di Lahad Datu, Kunak dan Kinabatangan untuk beroperasi semula tertakluk kepada pengesahan bebas Covid-19 daripada Jabatan Kesihatan Negeri Sabah (JKNS),” katanya dalam satu kenyataan, di sini hari ini.

Katanya, kerajaan negeri ingin menegaskan bahawa keselamatan dan kebajikan rakyat Sabah merupakan keutamaan negeri Sabah.

Beliau berkata, pelaksanaan PKP tahap lima itu seiring dengan Peraturan-Peraturan Pencegahan dan Pengawalan Penyakit Berjangkit (Langkah-Langkah di dalam kawasan Tempatan Jangkitan) (No 5) 2020, yang mula berkuatkuasa pada 4 hingga 12 Mei di bawah Akta Pencegahan dan Pengawalan Penyakit Berjangkit 1988 (Akta 342).

Semalam, Mohd Shafie menegaskan sekali lagi bahawa Kerajan Sabah masih mengekalkan status quo, untuk meneruskan pelaksanaan PKP sehingga 12 Mei ini.- BorneoToday


COVID-19: 169 Pesakit Telah Sembuh Dan Discaj Hospital Hari Ini

PUTRAJAYA: Menerusi sidang media perkembangan harian Covid-19, Ketua Pengarah Kesihatan Malaysia, Dr. Noor Hisham Abdullah memaklumkan bahawa sebanyak 169 pesakit telah sembuh dan dibenarkan keluar dari hospital.

Ianya sekaligus menjadikan jumlah kumulatif kes pulih sepenuhnya dan dibenarkan keluar hospital meningkat kepada 2,647 orang atau 52.18% kadar kesembuhan.

Terkini #COVID19 15 April 2020.Discaj 169Keseluruhan 2,647 atau kadar kesembuhan 52.18%.Tahniah dan terima kasih. pic.twitter.com/x4YKUe4WkY


Perpaduan dalam kepelbagaian kunci kepesatan pembangunan Sabah

KENINGAU, 27 Sept – Kesatuan serta perpaduan dalam kepelbagaian fahaman serta kepercayaan menjadi kunci kepada kepesatan pembangunan di negeri ini, kata Pembantu Menteri Pembangunan Luar Bandar Sabah Rasinin Koutis.

Justeru, beliau berkata rakyat perlu meletakkan perpaduan sebagai tonggak utama dalam memastikan keharmonian terus terjaga dan terpelihara.

“Apabila kita bermasyarakat dalam lingkungan berbilang kaum, agama dan adat resam berbeza, kesatuan serta perpaduan itu sangat penting.

“Rakyat negeri ini sangat beruntung kerana nilai seperti itu wujud di Sabah…nilai harmoni tinggi, nilai muhibbah terpuji dan kita terus saling hormat menghormati walaupun berlainan fahaman politik,” katanya ketika berucap merasmikan Sambutan Maal Hijrah Peringkat Daerah Keningau di sini, hari ini.

Pada sambutan kali ini, bekas Pemimpin Pembangunan Masyarakat Kawasan Liawan Sahanip Jamil dipilih sebagai Tokoh Maal Hijrah 2018 daerah Keningau.

Rasinin berkata kepesatan pembangunan di negeri ini, hasil daripada sikap positif rakyat yang sentiasa proaktif terhadap dasar-dasar kerajaan.

Beliau berkata pencapaian itu selari dengan ajaran junjungan besar Nabi Muhammad SAW yang menganjurkan umatnya supaya meletakkan perpaduan sebagai keutamaan perlu diperkasa sepanjang masa.

“Proses pengukuhan perpaduan rakyat hendaklah terus dilaksanakan kerana peredaran masa membawa bersama pelbagai cabaran baharu yang boleh menjejaskan perpaduan rakyat berbilang kaum di negeri ini.

“Kita mesti sentiasa bersatu bagi memastikan segala perancangan pembangunan yang sudah dirangka dapat dilaksanakan tanpa sebarang gangguan,” katanya.

Beliau seterusnya mengingatkan rakyat di daerah itu, khususnya umat Islam agar tidak terjebak dengan budaya pulau-memulau, benci-membenci serta prasangka buruk sesama sendiri yang boleh meruntuhkan institusi perpaduan kaum.

“Jangan cetuskan perpecahan semata-mata kerana soal berlainan fahaman politik,” katanya.


WARISAN Kunak Nafi 75 Cawangan Keluar Parti

KOTA KINABALU: Penyandang Kerusi DUN Kunak, Norazlinah Arif menafikan dakwaan 75 cawangan Parti Warisan Sabah (Warisan) Kunak keluar parti bagi menyertai Parti Pribumi Bersatu Malaysia (BERSATU).

Norazlinah, yang juga Ketua Wanita Warisan Lahad Datu berkata, kenyataan yang dibuat oleh bekas Ketua Cawangan Kampung Sungai Langgas 2, Hussein Ibnu Hassan itu tidak berasas.

Katanya, semua 75 ketua cawangan yang didakwa menyertai BERSATU masih lagi bersama Warisan.

“Ini memang modus operandinya. Semasa beliau mula-mula mahu menjadi calon Warisan dulu pun, dia mendakwa ada 117 cawangan menyokongnya. Tapi bila disemak, kebanyakan 117 cawangan itu tidak wujud.

“Jadi kita tahu ini memang caranya untuk meraih sokongan bagi melayakkan dia menjadi calon,” katanya ketika dihubungi Borneo Today, hari ini.

Pembantu Menteri Kesihatan dan Kesejahteraan Rakyat ini berkata, sokongan rakyat di Kunak terhadap Warisan masih lagi kukuh.

Menurutnya, jika dilihat dari segi kehadiran orang ramai dalam program-program anjuran Warisan juga masih lagi ramai.

Semalam, satu perjumpaan bersama ketua-ketua cawangan Warisan Kunak telah diadakan dan 33 daripada 75 cawangan yang didakwa keluar itu hadir menyatakan kesetiaan mereka terhadap kepimpinan Warisan.

Pada 31 Ogos lalu, Hussien mendakwa beliau mengetuai 75 cawangan Warisan keluar daripada parti bagi menyerahkan borang keahlian kepada Ketua Pimpinan BERSATU Sabah, Datuk Seri Hajiji Noor.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Suami Saya Memang Ada Sakit Jantung, Darah Tinggi’

RAWANG : “Suami saya memang ada penyakit jantung dan darah tinggi. Kematian dia bukanlah disebabkan dos penggalak seperti dakwaan tular itu,” kata Rabunah Abdu Rashid, isteri kepada Hamsan Hashim, 54.

Hamsan yang juga pekerja kilang di Shah Alam meninggal dunia ketika menikmati sarapan di sebuah restoran di Bukit Sentosa, di sini, pagi hari ini.

Terdahulu, tular di media sosial mendakwa kematian Hamsan disebabkan serangan jantung dan baru sahaja selepas mengambil dos penggalak.

Rabunah, 49, berkata, dia hanya mengetahui mengenai dakwaan itu selepas dihubungi pegawai penyiasat kes berkenaan kira-kira jam 4 petang.

“Sebelum kejadian, suami memaklumkan dia mahu bersarapan dengan rakannya di restoran berkenaan yang terletak kira-kira 200 meter dari rumah kami sebelum pergi ke tempat kerja.

“Dalam jam 7.15 pagi, saya menerima panggilan daripada seseorang yang memaklumkan suami pengsan di restoran terbabit sebelum saya bergegas ke sana.

“Sebaik tiba, saya melihat suami sudah tidak sedarkan diri sebelum disahkan meninggal dunia,” katanya ketika dihubungi, hari ini.

Beliau yang juga suri rumah berkata, suaminya menghidap penyakit jantung serta darah tinggi sejak lima tahun lalu dan menjalani pemeriksaan perubatan setiap bulan di Hospital Selayang.

“Suami memang baru sahaja mengambil dos penggalak pada 12 Januari lalu, namun dia tidak mengeluh atau menunjukkan mengalami sebarang simptom serius kecuali lenguh pada bahagian tangan.

“Apabila saya dimaklumkan oleh pihak polis mengenai dakwaan itu, saya amat terkejut kerana saya tidak pernah menyatakan dalam laporan kematian suami ada kaitan dengan dos penggalak,” katanya.

Beliau meminta orang ramai supaya menghentikan menyebarkan berita palsu berkenaan kerana pengambilan dos penggalak bukan penyebab kematian suaminya.

“Saya minta mana-mana pihak yang menyebarkan berita palsu ini supaya berhenti berbuat demikian. Saya dan keluarga termasuk tiga anak kami berusia antara 20 hingga 13 tahun reda dengan pemergian suami,” katanya.

Menurutnya, jenazah Hamsan selamat dikebumikan di Tanah Perkuburan Bukit Beruntung kira-kira jam 3 petang.

Sementara itu, Ketua Polis Daerah Hulu Selangor Superintendan Arsad Kamaruddin berkata, pihaknya menerima maklumat berhubung kejadian itu jam 7 pagi.

“Pemeriksaan oleh Penolong Pegawai Perubatan dari Klinik Kesihatan Serendah mengesahkan lelaki berkenaan meninggal dunia.

“Isteri lelaki terbabit juga mengesahkan dia menghidap penyakit jantung serta darah tinggi sejak lima tahun lalu dan masih menerima rawatan di Hospital Selayang,” katanya dalam kenyataan, hari ini.

Arsad berkata, mayat mangsa dibawa ke Jabatan Perubatan Forensik Hospital Kuala Kubu Bharu untuk ujian saringan Covid-19 dan bedah siasat.

“Hasil ujian saringan dilakukan mendapati lelaki itu negatif Covid-19 dan pihak doktor mengesahkan punca kematian disebabkan sakit jantung kronik (coronary artery disease).

“Siasatan awal pihak polis juga mendapati tiada unsur-unsur jenayah dan kes itu diklasifikasikan sebagai mati mengejut (SDR),” katanya.

Beliau menasihatkan orang ramai supaya tidak membuat sebarang spekulasi berhubung kematian lelaki berkenaan yang tular di media sosial. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jepun larang guna Huawei, ZTE

TOKYO: Kerajaan Jepun bakal melarang penggunaan produk telekomunikasi buatan gergasi teknologi Huawei dari China dan ZTE, akibat kebimbangan mengenai masalah keselamatan siber.

Berikutan itu, akhbar Yomiuri Shimbun melaporkan, kerajaan dijangka menyemak semula proses perolehan dalaman menjelang Isnin ini, bagi mengecualikan produk keluaran Huawei dan ZTE.

Agensi Jiji Press turut melaporkan perkara yang sama dalam laporannya.

“Larangan berkuat kuasa selepas Amerika Syarikat memohon sekutunya supaya menghindari produk buatan kedua-dua syarikat itu berikutan kebimbangan ia mengandungi virus yang boleh digunakan untuk melancarkan serangan siber,” lapor Yomiuri Shimbun yang memetik sumber kerajaan yang tidak didedahkan.

Menurut akhbar berkenaan, produk tempatan yang menggunakan komponen atau peralatan keluaran kedua-dua firma dari China itu juga akan dikeluarkan dari perolehan kerajaan.

Yomiuri Shimbun melaporkan, Kerajaan Jepun tidak akan menyatakan nama syarikat terbabit, kerana enggan menimbulkan kemarahan China.

Ketika diminta mengulas mengenai laporan terbabit, jurucakap kanan kerajaan, Yoshihide Suga enggan memberikan sebarang komen, namun berkata, Jepun sentiasa bekerjasama rapat dengan Amerika Syarikat mengenai isu keselamatan siber.

Laporan itu timbul susulan penahanan eksekutif kanan Huawei yang mencetuskan kemarahan Kerajaan China, sekali gus menimbulkan kebimbangan global mengenai ancaman ketegangan antara Washington dan Beijing.

Penahanan ke atas Ketua Pegawai Kewangan Huawei, Meng Wanzhou itu dibuat selepas pihak berkuasa Amerika Syarikat dilapor menjalankan siasatan mengenai pelanggaran sekatan terhadap Iran oleh Huawei. – AFP


Gempa kuat gegar barat daya Maluku

JAKARTA: Gempa bumi bermagnitud 5.9 pada Skala Richter menggegarkan kawasan barat daya Maluku Utara, Indonesia pagi ini.

Gempa berpusat di 130 kilometer barat daya Ternate-Maluku Utara itu berlaku pukul 7.10 pagi waktu Indonesia Barat.

Menurut Badan Meteorologi, Klimatologi, dan Geofisika (BMKG) Indonesia, gegaran gempa itu dirasakan di Manado, Bitung dan Kotamobagu.

Setakat ini belum terdapat laporan kesan atau impak gempa itu kepada penduduk dan kawasan setempat. – BERNAMA


Ambil balik cucu

Beijing: Rindu seorang kanak-kanak terhadap datuknya akhirnya terubat selepas setahun terpisah gara-gara dijual oleh ibu bapanya sendiri dengan harga 120,000 yuan (RM72,887) dalam kejadian di Jinjiang, China.

Kanak-kanak lelaki berusia tiga tahun itu kembali ke pangkuan keluarganya selepas pihak berkuasa berjaya mengesan satu pasangan yang membelinya bulan lalu, lapor Beijing Youth Daily.

South China Morning Post melaporkan, dia dibesarkan oleh datuk dan neneknya sejak berusia lapan bulan dan kadangkala tinggal bersama ibu bapanya.

Bagaimanapun, datuknya terkejut mendapat tahu cucunya sudah dijual ketika melawat anak lelaki di penjara Disember lalu atas kesalahan membabitkan dadah.

Polis yang menyiasat kes itu mendapat tahu pasangan terbabit menjual anak mereka kepada pasangan lain selepas bertemu di taman pada 17 Januari.

Kanak-kanak malang itu kemudian dijual pada harga 120,000 yuan dan pasangan terbabit membahagikan keuntungan itu sama rata.

Polis berjaya mengesan keluarga angkat kanak-kanak itu dan hasil ujian DNA mengesahkan hubungan datuk dan cucu terbabit.

Pasangan itu berdepan dengan tindakan jenayah manakala pembeli anak mereka ditahan polis.

Datuk kanak-kanak terbabit menyifatkan anaknya sangat kejam apabila sanggup menjual anak sendiri.

“Bagaimana mereka boleh menjadi kejam. Saya dan isteri boleh menyara anak mereka jika tidak mampu. Tergamak mereka menjualnya.

“Ketika kali terakhir bertemu, mereka mengatakan berhak membuat keputusan ke atas anak mereka. Sebelum itu, mereka membawanya keluar, namun sebaik malam dia dipulangkan kepada kami,” katanya.

Ia bukan kes pertama seumpamanya. Pada Ogos lalu seorang ibu menjual bayinya yang berusia tujuh bulan dan anak kedua pada harga 50,000 yuan (RM30,369) kerana penat menjaga dua anak, lapor Sanqin Daily. – Agensi


4,922 Kes Baharu Covid-19 Dicatatkan Hari Ini

PUTRAJAYA: Jumlah kes baharu Covid-19 menurun kepada 4,922 kes hari ini berbanding 5,713 kes semalam.

Ketua Pengarah Kesihatan, Tan Sri Dr Noor Hisham Abdullah berkata, data itu menjadikan jumlah kumulatif kes di Malaysia setakat ini mencecah 2,497,265 kes.

Katanya, maklumat terperinci akan dimuatnaik ke laman web http://covidnow.moh.gov.my dengan data setiap hari dikemaskini selepas tengah malam.

Sehingga 5 November 2021: Jumlah kes COVID-19 yang dilaporkan adalah 4,922 kes (2,497,265 kes).Maklumat terperinci akan dimuatnaik ke laman COVIDNOW: https://t.co/aIQttvCbIPData setiap hari bagi laman COVIDNOW adalah dikemaskini sekaligus selepas tengah malam. pic.twitter.com/yHGwnSx4ly

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Selamat Maju Jaya Tun’ – Muhyiddin

“Saya yakin dan percaya Bersatu akan terus teguh. Kita sudah menghadapi banyak cabaran daripada awal parti ini saya tubuhkan dan menempuh banyak duri dan ranjau dalam perjuangan.”

Demikian kata Presiden merangkap Pemangku Pengerusi Parti Pribumi Bersatu Malaysia (Bersatu), Tan Sri Muhyiddin Yassin berhubung isu terlucutnya keahlian lima bekas ahli parti itu termasuk Tun Dr Mahathir Mohamad.

Muhyiddin sekali lagi menjelaskan lima Ahli Parlimen itu tidak dipecat sebaliknya perbuatan mereka yang melanggar perlembagaan menyebabkan keahlian terhenti dengan serta-merta.

Selain Dr Mahathir, empat lagi ialah Datuk Seri Mukhriz Mahathir, Syed Saddiq Syed Abdul Rahman, Datuk Amiruddin Hamzah dan Dr Maszlee Malik.

Beliau berkata, pihaknya tidak mengambil tindakan terburu-buru walaupun terdapat banyak desakan supaya tindakan diambil lebih awal.

“Saya mahu berlaku adil kepada semua pihak dan memastikan apa saja tindakan yang dibuat mestilah berlandaskan perlembagaan parti.

“Tiada mana-mana individu yang mengatasi perlembagaan parti,” katanya dalam satu kenyataan hari ini.

Menurutnya, beliau berharap ahli Bersatu dapat bersabar dan bertenang dalam menghadapi situasi terlucutnya keahlian lima bekas ahli Bersatu itu.

“Yang penting kita tidak berjuang demi mana-mana individu, tetapi demi agama, bangsa dan negara kita,” katanya.

Katanya, pasti ramai ahli parti dukacita dengan keputusan dibuat Dr Mahathir untuk tidak lagi berada dalam Bersatu.

“Tentunya kita berasa dukacita dengan pilihan yang dibuat oleh Tun Dr Mahathir (Mohamad) untuk tidak berada bersama-sama kita dalam wadah dan haluan perjuangan parti seperti diputuskan Majlis Pimpinan Tertinggi.

“YB Tun (Dr Mahathir) bersama pengikutnya yang lain memilih untuk terus bekerjasama dengan Pakatan Harapan walaupun parti memutuskan sebaliknya.

“Jika itu pilihan YB Tun, saya ucapkan selamat maju jaya. Kita berdoa kepada Allah SWT untuk memberikan kita semua segala kekuatan dalam menghadapi zaman yang sukar ini dengan penuh tabah dan beristiqamah serta dibimbing kita dengan segala taufik dan hidayah-Nya,” katanya.

Muhyiddin menyeru semua ahli parti itu merapatkan saf bersamanya untuk terus memperkukuhkan kerajaan yang dibina demi masa depan Malaysia yang lebih aman dan sejahtera. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


218 Mangsa Kebakaran Di Sabah Dipindah Ke PPS

KOTA KINABALU, 6 Julai : Seramai 218 orang daripada 51 keluarga mangsa kebakaran di Semporna dan di daerah ini telah dipindahkan ke tiga pusat pemindahan sementara (PPS) petang ini.

Sekretariat Jawatankuasa Pengurusan Bencana Sabah dalam kenyataan memaklumkan satu PPS telah dibuka di Semporna iaitu Dewan Belia dan Sukan yang menempatkan 72 mangsa daripada 12 keluarga yang kehilangan tempat tinggal.

“Semua mangsa berkenaan adalah penduduk Kampung Panji Darat, Semporna yang telah kehilangan tempat tinggal akibat kebakaran yang memusnahkan 12 buah rumah petang semalam,” menurut kenyataan itu.

Kenyataan itu menyebut dua lagi PPS telah dibuka di Kota Kinabalu iaitu Dewan Sembulan yang menempatkan 72 mangsa daripada 22 keluarga dan Dewan Damai yang menempatkan 74 mangsa daripada 17 keluarga.

Kesemua mangsa adalah mereka yang terjejas akibat kebakaran di perkampungan atas air Tanjung Aru yang memusnahkan 10 buah rumah pada 7 pagi tadi. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pasar Raya Di Tawau Musnah 95% Dalam Kebakaran

TAWAU: Sebuah pasar raya musnah 95 peratus dalam satu kebakaran di Batu 3, Jalan Apas, di sini awal pagi Selasa.

Jurucakap Pusat Gerakan Operasi(PGO) Jabatan Bomba Dan Penyelamat Malaysia(JBPM) negeri Sabah berkata, pihaknya menerima panggilan kecemasan sekitar pukul 1.53 pagi.

“Seramai 16 pegawai dan anggota diketuai Penolong Penguasa Bomba, Mazlan Sarman dari Balai Bomba dan Penyelamat Tawau digerakkan ke lokasi dengan kekuatan logistik dua buah jentera FRT, sebuah van EMRS sejauh empat kilometer.

“Pemadaman dilakukan dengan kaedah Offensive Firefighting dan Fire Break dan kebakaran dapat dikawal pada pukul 3.23 pagi dan tamat sepenuhnya pada pukul 8.07 pagi,” kata jurucakap itu.

Bagaimanapun, bangunan kedai secara kekal yang berukuran 100 x 150 kaki itu musnah 95 peratus.

Tiada kemalangan jiwa dilaporkan manakala punca kejadian dan jumlah kerugian masih dalam siasatan pihak bomba. – AWANI


52 Ditahan Hari Pertama Fasa Ketiga PKP

KOTA KINABALU: Polis melaksanakan penguatkuasaan lebih drastik bagi Perintah Kawalan Pergerakan (PKP) dengan merekodkan 52 individu yang ditahan sepanjang hari pertama fasa ketiga.

Ketua Polis Daerah Kota Kinabalu Asisten Komisioner Habibi Majinji berkata kesemua suspek ditahan di Sekatan Jalan Raya (SJR) manakala sebahagian besar ditahan di sekitar ibu kota melalui rondaan Ops COVID-19.

“Pelaksanaan fasa ketiga ini polis akan menjalankan soal siasat secara secara langsung di lokasi kepada individu yang didapati melanggar arahan PKP berbanding hanya nasihat serta teguran sebelum ini.

“Jika mereka tidak dapat memberikan alasan munasabah serta berada di kawasan yang tidak sepatutnya kita akan membuat tangkapan serta merta,” katanya.

Menurutnya sepanjang hari pertama fasa ketiga pihaknya menahan 52 individu yang melakukan pelbagai kesalahan seterusnya merekodkan sejumlah 104 tangkapan sepanjang pelaksanaan PKP sejak 13 Mac lalu.

“Bagi tangkapan kali ini pelbagai alasan diberikan termasuklah sebab tidak munasabah iaitu penduduk beralamat di Likas ingin membeli barangan di pusat bandar sedangkan terdapat banyak kedai barangan serta supermarket di kawasan Likas.

“Terdapat juga mereka yang memberikan alasan untuk berurusan di bank tetapi apabila diminta menunjukkan dokumen termasuk kad bank mereka tidak dapat menunjukkan dokumen terbabit dan kesemua mereka dilihat mengambil kesempatan dengan memberikan seribu satu alasan terhadap kelonggaran yang diberikan oleh PDRM.

“Salah seorang lelaki yang diberkas di Luyang pada mulanya bertindak melarikan diri apabila menyedari kehadiran polis dan sebaik ditahan polis menemukan sejumlah syabu yang dimiliki suspek,” katanya.

Habibi berkata tangkapan dilaksanakan menggunakan lori polis yang dilakukan secara lima ke enam pergerakan berikutan jumlah tangkapan dihadkan hanya lapan hingga 10 pada setiap pusingan bagi menjaga jarak tangkapan di dalam lori terbabit.

Sementara itu beliau berkata pihaknya akan meneliti aktiviti penghantaran secara ‘cash on delivery’ (COD) yang dilakukan oleh orang persendirian berikutan polis mengesan banyak penipuan yang dilakukan oleh pihak yang ingin mengambil kesempatan jika melalui pemeriksaan di SJR.

“Sebahagian besar individu yang memberikan alasan melakukan COD kita arahkan untuk berpatah balik kerana banyak penipuan yang dikesan di SJR antaranya mereka yang memberikan alasan untuk menghantar makanan tetapi apabila diperiksa polis tidak menemukan makanan yang didakwa.

“Perkara ini dipandang serius oleh pihak polis dan hanya mereka yang benar-benar dapat menunjukkan bukti kukuh akan dibenarkan untuk meneruskan perjalanan,” katanya.

Dalam pada itu pihak wartawan juga dibenarkan untuk melalui laluan khas essential services jika sedang bertugas dan hanya perlu memaklumkan petugas di lapangan selain menunjukkan kad agensi media dan menyalakan lampu kecemasan pada kenderaan jika perlu. – Utusan Borneo


Amaran Cuaca Peringkat Waspada Di Sabah Sehingga 2 November

KUALA LUMPUR: Jabatan Meteorologi Malaysia (MetMalaysia) mengeluarkan amaran cuaca peringkat waspada dengan hujan lebat dijangka berlaku di Sabah, sehingga Isnin (2 Nov).

MetMalaysia dalam kenyataan hari ini memaklumkan keadaan itu diramal melanda kawasan pedalaman, Pantai Barat, Sandakan, Kudat dan Labuan.

“Hujan lebat dijangka berlaku di Sabah iaitu di pedalaman (Sipitang, Tenom, Kuala Penyu, Beaufort, Keningau dan Tambunan), Pantai Barat, Sandakan (Telupid dan Beluran) dan Kudat serta Labuan sehingga Isnin, 2 Nov,” menurut kenyataan itu, hari ini,

Sementara itu, dalam kenyataan berasingan, MetMalaysia hari ini mengeluarkan notis nasihat Taufan Goni yang berada di kedudukan kiira-kira 668 kilometer (km) ke Tenggara Luzon, Filipina.

MetMalaysia dalam kenyataan memaklumkan Taufan Goni itu sedang bergerak ke arah barat daya dengan kelajuan 25 km sejam (km/j) dan boleh mencapai kelajuan maksimum 213 km/j.Kenyataan itu turut menyebut jarak taufan dari bandar terdekat adalah kira-kira 1,368 km ke Timur Laut Sandakan, Malaysia, namun tiada kesan signifikan terhadap Malaysia. .-BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PKPB: Sabah Kekalkan Kebenaran Rentas Daerah Ikut Zon

KOTA KINABALU, 27 April : Kerajaan Negeri Sabah mengekalkan kebenaran rentas daerah mengikut enam zon ditetapkan walaupun negeri ini bertukar status daripada Perintah Kawalan Pergerakan Pemulihan (PKPP) kepada Perintah Kawalan Pergerakan Bersyarat (PKPB) hari ini.

Menteri Kerajaan Tempatan dan Perumahan negeri Datuk Masidi Manjun berkata sehubungan itu penduduk negeri ini hanya dibenarkan merentas daerah dalam zon yang telah ditetapkan sebelum ini.

“Keputusan mengekalkan prosedur operasi standard sedia ada itu juga bagi mempercepat pemulihan sektor ekonomi selagi mana ia tidak menghalang usaha membanteras penularan wabak COVID-19,” katanya dalam satu kenyataan di sini malam ini.

Majlis Keselamatan Negara hari ini mengisytiharkan Sabah ditukar status kepada PKPB berkuat kuasa Khamis ini hingga 17 Mei depan berikutan peningkatan zon merah di negeri ini.

Sementara itu, Masidi yang juga jurucakap kerajaan negeri berkenaan COVID-19 berkata, sebanyak 82 kes baharu positif dilaporkan hari ini menjadikan jumlah kumulatif 57,829, manakala jumlah pesakit sembuh dan dibenarkan keluar hospital seramai 140 orang menjadikan jumlah kumulatif 56,305 orang.

Beliau berkata lapan daerah di Sabah berada dalam Zon Merah iaitu Kota Kinabalu, Tawau, Lahad Datu, Kunak, Sandakan, Papar, Putatan dan Kinabatangan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


4 Kapal Asing Berlabuh, Penduduk Labuan Tidak Perlu Risau

LABUAN: Tiada misteri yang menyelubungi kehadiran empat kapal yang berlabuh berhampiran dengan jeti Asian Supply Base di sini, yang kelihatan seperti ditinggalkan begitu sahaja oleh pemiliknya, sebagaimana yang tular di platform media sosial.

Pengarah Keselamatan Negeri, Majlis Keselamatan Negara, Wilayah Persekutuan Labuan, Nurzalizah Kartika Abdullah berkata tiada apa yang perlu dirisaukan mengenai kehadiran kapal itu kerana pihak berkuasa telah menjalankan pelbagai langkah mengikut prosedur operasi standard (SOP) dalam mengendalikan urusan yang berkaitan dengan kru kapal berkenaan.

“Tidak perlu panik, kami difahamkan kapal itu telah berada di perairan Malaysia sejak empat tahun lepas, dan di sekitar perairan Labuan ini sejak bulan Mei tahun lepas. Kru kapal itu tidak pernah kembali ke negara asal mereka sejak tarikh berkenaan,” katanya kepada Bernama.

Semalam satu laporan oleh sebuah akhbar nasional mempersoalkan kehadiran kapal Yue Yuan Yu 219, YueYuan Yu 220,  Zhong Yue 22 dan Zhong Yue 23, yang berada di Malaysia sejak bertahun-tahun lamanya, yang menimbulkan persoalan mengenai kru kapal yang dibimbangi memasuki negara secara tidak sah kerana enggan kembali ke negara asal yang dilanda wabak COVID-19 ketika ini.

Laporan itu dikongsi di platform media sosial, sehingga menimbulkan kerisauan di kalangan penduduk Labuan.


COVID-19: Sabah Rekod 251 Kes Positif & 4 Kluster Baharu Hari Ini

KOTA KINABALU, 10 Julai : Sabah merekodkan empat lagi kluster baharu COVID-19 yang menyumbang kepada sebahagian daripada 251 kes harian di negeri itu hari ini.

Menteri Kerajaan dan Perumahan Sabah Datuk Masidi Manjun berkata kluster terbabit ialah Kluster Taman Perindustrian Kota Kinabalu (KKIP) Empat Timur di Kota Kinabalu (10 kes), Kluster Grandview di Sandakan (15 kes), Kluster Balak Penangah di Tongod (25 kes) dan Kluster Jalan Membalua di Tawau yang mencatatkan 13 kes.

“Semua kes melibatkan penularan di tempat kerja. Siasatan lanjut untuk pengesanan semua kontak rapat sedang giat dijalankan dan punca jangkitan masih dalam siasatan,” menurutnya dalam kenyataan malam ini.

Beliau berkata Kota Kinabalu mencatat kes tertinggi iaitu 82 dengan pecahan 36 kes dikesan daripada saringan kluster, 22 kes melalui saringan bersasar, 18 kes hasil saringan kontak rapat, lima kes menerusi saringan bergejala dan satu kes daripada saringan lain.

Katanya 36 kes yang direkodkan ialah daripada saringan dilakukan ke atas enam kluster aktif iaitu Kluster Agora Borneo (23 kes), Kluster KKIP Empat Timur (9 kes) dan masing-masing satu kes untuk Kluster Lorong Berjaya, Kluster Bahtera Barat, Kluster Tembok Kota Kinabalu serta Kluster Jalan Kayu Madang.

Masidi juga berkata sebanyak 22 kes dikesan daripada saringan bersasar yang direkodkan ialah dari lokaliti dikenakan Perintah Kawalan Pergerakan Diperketat (PKPD) iaitu PKPD Taman Jaya Diri di Manggatal melibatkan 16  kes dan PKPD Kampung Pondo di Pulau Gaya membabitkan enam kes. – BERNAMA